Мария Луиза Кашниц. Арвоҳлар (ҳикоя) | www.ziyouz.uz\nБош саҳифа Жаҳон насри онлайн антологиясиМария Луиза Кашниц (1901-1974; Германия)Мария Луиза Кашниц. Арвоҳлар (ҳикоя)\nМария Луиза Кашниц. Арвоҳлар (ҳикоя)\nЧоп этилган 09.03.2018 09.01.2018 МуаллифZiyouz.uz\nУмрингизда ҳеч арвоҳларга дуч келганмисиз, деб сўраяпсизми мендан? Ҳа, албатта, ҳалигача улар хотирамда муҳрланган, ҳозир Сизга буни айтиб бераман. Бироқ ҳикоям тугагандан сўнг ҳеч нарсани сўрамайсиз, ҳеч қандай изоҳ талаб қилмайсиз, чунки Сизга айтиб берганимдан ортиқ ҳеч нарса билмайман, тамом-вассалом.\nЁдимда қолган воқеа театрда, аниқроғи, Лондондаги “Old Vic Theatre”да, Шекспирнинг “Ричард II” пьесаси қўйилаётганда бошланган эди. Ўшанда мен ҳам, эрим ҳам биринчи марта Лондонда бўлган, шаҳар бизда зўр таассурот қолдирган эди. Биз Австрияда, асосан қишлоқда яшардик, шубҳасиз, Вена, Мюнхен, Римни кўрган эдик, аммо жаҳон аҳамиятига молик шаҳарни билмасдик. Театрга бораётганимизда метролардаги эскалаторлардан қандай чиқиб-тушганларимиз, ерости йўлларидан эсаётган муздек шамолда перронларда поездлар ортидан шошилганимиз, кейин ҳали кўтарилмаган парда олдида ҳаяжон ва қувончдан, худди рождество эртагини саҳнада илк бора кўраётган болалардек ғаройиб кайфият оғушида қолганимиз худди кечагидек эсимда.\nНиҳоят парда кўтарилди, спектакль бошланди, кўп ўтмай ёш қирол пайдо бўлди, ёшгина, енгилтак ўсмир, унинг қисмати нима билан тугашини, ҳаёт синовларига дош беролмай ўз ихтиёри билан, иложсиз бир ҳолда, охир-оқибат инқирозга юз тутишини биз билардик. Мен воқеалар ривожига бутун борлиғим билан берилиб, костюмларнинг ва декорациянинг ёрқин рангларидан ҳайратга тушиб, саҳнадан кўз узмай ўтирарканман, Антоннинг диққати чалғиб, унинг эътиборини бошқа нимадир ўзига тортгандек, хаёли ўзида эмасдек туюлди. Диққатини тортиш мақсадида унга мурожаат қилганимда сездимки, у мутлақо саҳнага қарамас, у ерда гапирилаётган гапларни ҳам эшитмас эди, аксинча, кўпроқ биздан бир қатор олдинда, сал ўнг томонроқда ўтирган бир қиздан кўз узмасди, у ҳам бир неча бор Антонга бурилиб қараб қўйди, шунда рангпар чаккасида совуқ жилмайишга ўхшаш ғайритабиий ҳаракат сезилди.\nБу кезларда Антон икковимизнинг турмуш қурганимизга олти йил бўлган, унинг кўзга яқин аёллар, ёш қизларга назар солишни, жанубликларга хос чиройли, қийиқ кўзларининг маҳлиё этиш қудратини синовдан ўтказиш учун уларга эҳтирос билан яқинлашишни хуш кўришини тажрибамдан билардим. Бундай муносабат мен учун ҳеч қачон рашк қилишга асос бўлмаган, айни дамда ҳам рашк қилмадим, ғоятда мароқли ўтказишимиз мумкин бўлган вақтни Антон бой бераётганидан бироз аччиғим чиқди, холос. Шу сабабли қизни ўзига ром қилиш учун қилган уринишларига ортиқ аҳамият бермадим, фақат биринчи кўриниш давомида Антон менинг қўлимни секин силаб, иягини хиёл кўтариб, кўзлари билан гўзал хоним томонга имо қилганида мен беғараз бош ирғадим ва яна томошага берилдим. Танаффус пайтида ҳарҳолда мулоқот имконияти етарли эди. Антон шоша-пиша ўрнидан турди-да, мени йўлакка томон судради. Шунда мен, агар нотаниш қиз мабодо ўрнидан турса, ёнимиздан ўтгунига қадар Антон уни ўша ерда кутмоқчи бўлганини фаҳмладим. Қиз бўлса бирон-бир ҳаракат қилишни хаёлига ҳам келтирмасди, чамамда у ёлғиз эмас, балки ёш бир йигит ҳамроҳлигида эди, худди қизга ўхшаб йигит ҳам сўлғин, нозик чеҳрали, қизғиш малла сочли эди, кишида ҳорғин, деярли сўник таассурот қолдирарди.\nУ айтарли чиройли эмас, ўйладим мен, кийиниши ҳам унчалик башанг эмас, эгнида бор-йўғи шаҳар ташқарисига чиққанда кийиладиган бурмали юбка ва пулловер, холос. Мен, ташқарида у ёқ-бу ёққа юрайлик, дедим ва спектакль ҳақида гапира бошладим, қарасам, бунинг мутлақо фойдаси йўқ экан. Негаки, Антон мен билан бирга ташқарига чиқмади, гапларимни ҳам умуман эшитмади. У ёш жуфтга анграйганча тикилиб турарди, улар энди ўринларидан туришган, гўё ухлаётгандек, аллақандай имиллаб биз томонга келишарди. У қизга гапиролмайди, дея ўйладим мен, бу ерда бундай қилиш одат эмас, бунақаси ҳеч қаерда одат эмас, лекин бу ерда кечириб бўлмас қилиқ. Бу орада қиз бизга назар ҳам солмасдан ёнгинамиздан ўтиб кетди, спектакль дастури қўлидан ҳилпираб гилам устига тушди, худди қадимда хоним бирор эркак билан алоқа боғлаш мақсадида “ортимдан юринг” демоқчи бўлиб рўмолчасини тушириб юборгандек.\nАнтон эгилиб ялтироқ қоғозни олди, бироқ эгасига қайтариш ўрнига уни бир қур кўздан кечиришга рухсат сўради, қараб чиқди-да, ўзининг бузуқ инглизчасида спектакль ва актёрлар ҳақида алланималар деб ғўлдиради, ўзини ва мени уларга таништирди, назаримда бу йигитни заррача ҳам қизиқтирмади. Қиз ҳам, шу керакмиди, дегандек энсаси қотиб қаради, ҳолбуки дастурни атайлаб тушириб юборгани шундоққина аён эди, энди у эримнинг кўзига, гарчи нурсиз, шу билан бирга, сўлғин нигоҳ билан бўлса-да, тикилиб турарди. Антоннинг маҳаллий одатга кўра самимий узатган қўлига ҳам эътибор қилмади, исмини ҳам айтмади, биз ака-сингиллармиз, деди, товушининг ғоятда майин ва ёқимли жаранги, ҳеч бир қўрқинчли бўлмаса-да, қандайдир этимни жунжиктириб юборди. Бу сўзлардан кейин Антон болага ўхшаб қизариб кетди, биз галерея бўйлаб юра бошладик, у ёқ-бу ёқдан сўзлашган бўлдик, кўзгулар олдидан ўтаётганимизда қиз тўхтади-да, сочларини силади ва кўзгу орқали Антонга қараб жилмайди.\nҚўнғироқ чалинди, ичкарига кириб жойларимизни эгалладик. Мен томошага берилиб, инглиз ака-сингилларни унутиб юбордим, лекин Антон уларни унутмади. Улар томонга тез-тез назар ташламаётган бўлса-да, мен унинг спектакл тезроқ тугашини кутаётганини, кексайган қиролнинг ёлғизликдаги аянчли ўлими унга мутлақо таъсир қилмаганини сезиб турардим. Парда туширилгач, қарсаклар ва актёрларнинг қайтадан чиқишларига умуман парво ҳам қилмади, аксинча, ака-сингиллар томонга чўзилиб, уларга сўз қотди ва ҳеч тортинмасдан гардероб рақамларини беришларини сўради, шу вақтга қадар унга хос бўлмаган, ёқимсиз бир чаққонлик билан хотиржам ўтирган томошабинлар орасидан туртиниб-суртиниб ўтди-да, кўп ўтмай бир уюм шляпаю пальтоларни кўтариб қайтиб келди. Унинг ялтоқланишидан жаҳлим чиқди ва охири янги танишларимиз биз билан совуқ хайрлашиб кетишларига имоним комил эди, фожиа томошасидан кейинги ҳис-ҳаяжон оғушида, ҳафсаласи пир бўлган, руҳи тушган Антон билан уйга қайтишдан ўзга иложим қолмайди, деб ўйладим.\nЛекин ҳаммаси бутунлай ўзгача бўлди, чунки биз кийиниб ташқарига чиқсак, ёмғир шаррос қуяр, такси тутишнинг ҳам имкони йўқ эди. Ниҳоят Антон югуриб-елиб, бир илож қилиб топган битта таксига тўртталамиз тиқилишиб кириб олгач, кулги ва кўтаринкиликдан мендаги ёмон кайфият ҳам тарқалиб кетди.\n– Қаёққа борамиз? – деб сўради Антон.\n– Бизникига, – деди қиз қувноқ, ёқимли овоз билан. У ҳайдовчига кўча ва уй рақамини айтди ҳамда бизни бир пиёла чойга таклиф қилди, бундан мен ҳайрон бўлдим.\n– Менинг исмим Вивиан, – деди қиз, – акамнинг исми Лаури, биз фақат исмимизни айтамиз.\nМен қизга ён томондан назар солиб, унинг қанчалик жонланиб кетганидан ҳайратландим, эҳтимол у дастлаб қисилиб ўтиргану, энди бизнинг, тўғрироғи, Антоннинг ёнгинасида ўтиргани учун бемалол қимирлашга илож бўлгандир. Машинадан тушганимизда Антон шоша-пиша йўлкирани тўлади, мен бўлсам турганимча уйларни кўздан кечирардим, улар ёнма-ён қурилган, ҳаммаси бир-бирига ўхшаш, олдиларида бир хил қурилмалар, боғлар, улардаги ўсимликлар ҳам бир хил, бу ерларда уйларни қайта таниш роса қийин бўлса керак, деб ўйладим беихтиёр, ака-сингилларнинг боғида ўзгача бир нарсани, яъни чўққайиб ўтирган тошмушукни кўриб ҳатто қувониб кетдим. Бу орада Лаури кириш эшигини очди, икковлари иккинчи қаватга кўтарилишди, фурсатдан фойдаланиб Антон менга: “Мен қизни кўрганман, аниқ кўрганман, бироқ қаерда кўрганимни эслаёлмаяпман” дея шивирлади. Уйида Вивиан чой қўйиш учун дарҳол ғойиб бўлди, Антон унинг акасидан, кейинги пайтда чет элда бўлганмисизлар, айнан қаерда, деб сўради, Лаури гўё бирон ери оғриётгандек тутилиб-тутилиб жавоб қайтарди. Унга бу савол ёқмадими ёки қаерда бўлишганини хотирлаёлмадими, фарқига боролмадим, ҳарҳолда хотирлаёлмади шекилли, бир неча бор манглайини силаб қўйди, у бечораҳол кўринарди. У алланечук ғалати, ўйладим мен, ҳамма нарса ғалати, уй ҳам ғайритабиий, жимжит, қоронғи, анчадан бери бу ерда ҳеч ким яшамагандек мебелларни ҳам чанг босиб ётипти. Ҳатто электр лампочкалари ҳам ё куйган, ёки бураб олинган эди, шам ёқишга тўғри келди. Шамларнинг кўпи эски мебеллар устидаги кумуш шамдонларда турарди. Бу ўзига хос тароватли бўлиб, атрофга сокинлик таратарди. Вивиан шиша патнусда чой олиб келган финжонлар чиройли, нафис, ҳаворанг ҳошияли бўлиб, барча хаёлий манзаралар чиннида акс этиб турарди. Чой ўткир, аччиқ эди, қанд ва қаймоқ берилмади.\n– Нима ҳақда гаплашаётувдинглар? – сўради Вивиан. Антон шоша-пиша саволини такрорлади.\n– Ҳа, – дарҳол жавоб берди Вивиан, – биз Австрияда бўлдик, ҳалиги…\nУ ҳам жой номини айтолмади ва юпқа чанг билан қопланган юмалоқ столга тикилганча қолди.\nШу пайт Антон сигарета қутисини чиқарди, бу унинг отасидан қолган, олтиндан ясалган, юпқа қути бўлиб, ҳозир сигареталарни ўз ўрамида таклиф қилиш одат бўлганлигига қарамасдан ҳалигача ундан фойдаланарди. У қутини очди-да, ҳаммамизга сигарета таклиф қилди, кейин уни қайтадан ёпиб, стол устига қўйди. Эртасига Антон қутини қидирган пайтда буни аниқ эсладим.\nБиз чой ичиб, сигарета чекдик. Вивиан бехосдан ирғиб турди-да, радионинг қулоғини буради, бақир-чақир, узуқ-юлуқ мусиқа садоларидан кейин радиокарнайдан жозибадор рақс куйи таралди.\n– Келинглар, рақс тушамиз, – деди Вивиан ва эримга қаради, Антон ўрнидан ирғиб туриб қўлини қизнинг белига қўйди. Унинг акаси бўлса мени рақсга таклиф қилишга уринмади ҳам, шу тахлит биз столда ўтирганча мусиқа тинглаб, катта хонанинг тўрида у ёқдан-бу ёққа ҳаракатланаётган жуфтни кузатдик. Инглиз қизлари у қадар совуқ бўлишмайди, деган фикр хаёлимдан кечди, бироқ ич-ичимда бошқа ўй ҳукмрон эди, чунки нотаниш қиздан аввал ҳам, ҳозир ҳам совуқлик, нафис, интиқ бир совуқлик, шу билан бир вақтда аллақандай кучли истак уфуриб турар, унинг кичкина қўллари худди чирмовиқгулнинг танобига ўхшаб эримнинг кифтларига ёпишган, лаблари баайни кучли руҳий тушкунлик ва зориқишдан дод солмоқчи бўлгандек чимирилганча товушсиз қимирларди. Ўша кезларда салобатли йигит ва яхши раққос бўлган Антон жуфтидаги ғалати ҳолатни сезмаётгандек кўринар, унга хотиржам, меҳр билан назар солар, гоҳида менга ҳам худди шу тахлит қараб қўяр, гўё, парво қилма, ҳаммаси ўтиб кетади, ҳеч гап йўқ, дегандек бўларди.\nУйқусирагандек ўтирган Лаури тўсатдан оҳангга мос қилиб гоҳ бармоқлари билан, гоҳ чойқошиқ, гоҳида эримнинг сигарета қутиси билан столга урганча мусиқага жўр бўла бошлади, буларнинг бари мусиқага ҳаддан ортиқ ошиғич бир ҳолат бағишлар ва менинг юрагимга аллақандай қўрқув соларди. Бу тузоқ, ўйладим мен, улар бизни бу ерга келтириб тунашмоқчи ёки бирор жойга олиб бориб ташлашмоқчи, шу заҳотиёқ бошқа фикр миямга келди: қанақа аҳмоқона хаёл бу, биз киммизки, тунашса, бор-йўғи оддий одамлар, саёҳатчилар, театр мухлисларимиз, чўнтагимизда нари борса томошадан кейин бирор егулик сотиб олишга етадиган арзимас пулимиз бўлса. Шу дамда мени уйқу босди, сездирмай бир-икки эснаб ҳам олдим. Ичган чойимиз беҳад аччиқ эди-я, Вивиан чойни финжонларда келтирган эди, бизга ухлатадиган бирор нарса солиб берган бўлиши, ўзларига солмаган бўлиши мумкин-ку? Кетиш керак, ўйладим мен, меҳмонхонага кетиш керак, эримнинг нигоҳини қидирдим, у бўлса менга қарамас, аксинча, кўзларини юмиб олган, ҳамроҳининг нозик юзи унинг кифтига эгилган эди.\n– Телефон қаерда? – сўрадим шоша-пиша, – такси чақирмоқчиман.\nЛаури дарҳол ортига бурилди, телефон қутига ўхшаш мебель устида турарди, Лаури гўшакни кўтарганида ғувиллаган товуш эшитилмади. У, иложим йўқ, дегандек елка қисди, лекин шу лаҳзада Антон ҳушёр тортди-да, тўхтаб қолди, қиздан қўлини олди, қиз унга ҳайрон бўлиб тикилиб турди ва нимжон ўсимлик шамолда чайқалгандек ташвишли қиёфада чайқалиб кетди.\n– Кеч бўлди, – деди Антон, – хавотирланаяпман, кетишимиз керак.\nАка-сингилларнинг қаршилик қилишмаганидан ажабландим, улар кечни яхши ўтказганимиз учун раҳмат, дегандек бир-икки оғиз самимий сўз айтган бўлишди. Камгап Лаури бизни пастки эшиккача кузатиб қўйди, Вивиан тепада қолди, зина панжарасига суянганча қушнинг чирқиллашига ўхшаш гўё ҳамма туйғуларни ифодалайдиган ёки ҳеч нарсани ифодаламайдиган товуш чиқарди.\nТакси тўхтайдиган жой яқингинада эди, лекин Антон бироз пиёда юришни хоҳлади, у дастлаб толиққанидан жим борди, кейин бирданига гапга тушиб кетди. У ака-сингилларни қаердадир кўрганини, бунга кўп бўлмаганини эслади, эҳтимол кўклам Китсбюлда кўргандир, албатта бу номнинг чет элликлар хотирасида қолиши қийин, Вивианнинг мени эслаёлмаганига ҳайрон қолмаса бўлади, деди. Ҳатто ҳозир аниқ бир воқеа ёдига келганини, буни олдинроқ рақс тушаётган чоғида эслаганини айтди. Қайсидир тоғ йўлида, бошқа-бошқа машиналарда кетаётиб бир-бирларига қарашганини, бир машинада Антон, ёлғиз ўзи, бошқа машинада ака-сингиллар, рулда қиз бўлган, кўчадаги ҳаракат бир зум тўхтаган пайтда ёнма-ён туриб қолишган, кейин қиз ундан ўзиб, унга парво ҳам қилмасдан узоқлашиб кетганмиш.\n– У чиройли эмас-а, сал ғалатими? – сўради Антон ҳикоясини тугатасолиб.\n– Чиройлими, сал ғалатими-йўқми, билмадим, ҳарқалай кишида аллақандай қўрқув уйғотади, – дедим мен ва унга уйдаги моғор ҳидини, чанг ва узиб қўйилган телефонни эслатдим. Антон буларнинг бирортасини сезмаган, ҳозир ҳам бу ҳақда билишни истамади. Лекин икковимизда ҳам баҳслашишга ҳафсала йўқ, аксинча ўлгудек чарчаган эдик, шунинг учун дарров сўзлашишни бас қилдик-да, жимгина меҳмонхонага келдигу уйқуга кетдик.\nЭртасига тушгача “Tate” Расмлар галереясига бормоқчи эдик, бизда бу машҳур галереянинг каталоги бор эди, нонушта маҳали уни варақлаб, қайси расмларни кўриш, қайсиларини кўрмаслигимизни мулоҳаза қилиб олдик. Нонуштадан сўнг эрим сигарета қутисини эслади ва мен уни охирги марта инглиз ака-сингиллар уйидаги стол устида кўрганимни айтдим. Шунда у музейга боришдан олдин уларникидан сигарета қутисини олишни таклиф қилди. У қутини атайлаб қолдириб кетган, деган ўй кечди миямдан, лекин индамадим. Шаҳар режасидан ўша кўчани топдик-да, автобусда ўшанга яқинроқ бир жойга бордик. Ёмғир тинган, кенг, яшил майдонли боғ узра эрта кузнинг очсариқ тумани ёйилган, устунли ва фронтонли улкан бинолар гоҳ кўзга ташланар, гоҳ енгил туман ичида сирли ҳолатда ғойиб бўларди.\nАнтон ҳам, мен ҳам кўтаринки кайфиятда эдик. Мен кеча кечқурунги барча ташвишларни унутган ва бизнинг янги танишларимиз кундузи қандай кўринишаркин, ўзларини қандай тутишаркин, дея ҳаяжонда эдим. Кўчани, уйни қийналмасдан топдик, аммо барча деразаларнинг қопқалари ёпилган, гўё ичкарида ҳамма ҳали ухлаётгандек ёки одамлар узоқ сафарга кетгандек эди. Аввалига тортинибгина қўнғироқ тугмасини босганим ҳеч бир натижа бермагач, кучлироқ, охири қўпол бўлса-да, узоқ ва қаттиқ жиринглатдик. Эшикда эски русумдаги мис қўнғироқ бор эди, уни ҳам ишга солдик, қани энди ичкаридан қадам товуши ёки бирон сас эшитилса. Ниҳоят нари кетдик, бир неча уйларни ортда қолдиргач, Антон тағин тўхтади. Унинг фикрича, гап фақат сигарета қутиси устида эмас, улар билан бирор кор-ҳол юз берган бўлиши мумкин, айтайлик, газдан заҳарланган бўлишлари мумкин, бу ерда ҳамма уйига газ печка қўярмиш, кеча у уларнинг хонасида шунақа печкани кўрганмиш. Ака-сингилларнинг бирор ёққа жўнаб кетишларига ишонмайману, ҳарҳолда полицияга хабар берсак бўлар, энди музейда расмлар томоша қилиш ҳам кўнглимга сиғмайди, деди. Бу орада туман тарқади, камқатнов кўча ҳамда 79-уй тепасида ложувард осмон юз очди. Биз қайтиб келганимизда уй ҳалиям жимжит ва ўликдек сассиз турарди.\n– Қўшнилардан сўраш керак, – дедим мен, – қўшнилардан. Шу пайт ўнг томондаги уй деразаси очилиб, бир бақалоқ аёл боғчадаги кузги гуллар устига супургисининг сувини силкита бошлади. Биз уни чақириб, мақсадимизни тушунтиришга ҳаракат қилдик. Танишларимизнинг фамилиясини билмасдик, фақат Вивиан ва Лаури, дедик холос, бироқ аёл кимни назарда тутганимизни дарҳол англади. У супургисини тортиб олди-да, гулдор кофтаси ичидаги бўлиқ кўкрагини дераза токчасига тираб, бизга қўрқув ичида тикилди.\n– Биз бу уйда бўлган эдик, – деди Антон, – куни кеча, кечқурун, бир нарсамизни у ерда қолдирибмиз, шуни олиб кетмоқчи эдик.\nАёлнинг чеҳраси тундлашди, бундай бўлиши мумкин эмас, деди у чийиллоқ товушда. Унинг гапига қараганда калит фақат унда сақланаркан, уйда ҳеч ким йўқ эмиш.\n– Қачондан бери? – сўрадим беихтиёр ва гарчи боғда, ёп-ёруғ қуёш нури остида тошмушук турган бўлса-да, уй рақамини адаштирган бўлсак керак, деб ўйладим.\n– Бу уйнинг ёш эгалари ўлганига уч ой бўлди, – деди аёл қатъий қилиб.\n– Ўлган дейсизми? – сўрадик биз ва биримиз қўйиб, бошқамиз гапира кетдик, ахир бу кулгили-ку, кечагина биз улар билан бирга театрда бўлдик, уларникида чой ичдик, мусиқа тинглаб, рақсга тушдик, дедик.\n– Ҳозир, – деди бақалоқ аёл ва деразасини ёпди, мана энди у қўнғироқ қилиб, бизни жиннихонагами ёки полициягами элтиб ташлаттирса керак, деб ўйладим.\nБироқ у шу заҳотиёқ қўлида катта калит шодасини ушлаганча юзида ҳайрат ифодаси билан чиқиб келди.\n– Мен ақлдан озмаганман, нима деяётганимни биламан, – деди у, – уй эгалари ўлган ва дафн этилган, улар машинада чет элга боришган, қайси бир тоғ йўлида машинани жинниларча тезликда бошқариб ҳалокатга учрашган.\n– Китсбюлдами? – сўради эрим даҳшат ичида. Аёлнинг гапига кўра, жой шундай аталса керак, балки бошқачадир, хориждаги жой номларини эсда сақлаш қийин. Шундай дея аёл олдинга тушиб, бизни иккинчи қаватга бошлаб чиқди-да, эшикни очди. У рост гапиряптими, уй ростдан ҳам кимсасизми, кўрмоқчи, унинг рухсати билан хонага кирмоқчи бўлдик. У чироқни ёқолмаслигини, уй бошқарувчисининг розилиги билан лампочкаларни ўзи олиб кетганини айтди.\nАёлга эргашиб ичкарига кирдик, уйнинг ҳавоси дим ва бўғиқ эди. Мен ҳали зинапоядаёқ эримнинг қўлидан тутиб, бу бошқа кўча бўлса керак ёки биз туш кўрганмиз, икки киши бир кечада бир хил туш кўриши мумкин, шунақаси ҳам бўлади, энди кетайлик, деган эдим. Ҳа, сен ҳақсан, бу ерда нимаям қилардик, дея Антон енгил тортиб гапимни маъқуллаган эди. У тўхтаб, озроқ пул олиш мақсадида чўнтагига қўл суққан, бизни деб ташвиш тортгани учун қўшни аёлга бермоқчи бўлган эди. Аёл аллақачон хонага кириб кетган, биз унинг орқасидан шошилдик, аслида бунга энди ортиқ қизиқишимиз қолмаган ва бу бор-йўғи адашиш ёки хаёлдаги бир нарса эканлигига ишончимиз комил эди.\n– Киринглар, – деди аёл ва дераза қопқасидан бирини, бутунлай эмас, ҳамма мебелларни аниқ кўрса бўладиган қилиб очди, айниқса, атрофига оромкурсилар қўйилган, устини юпқа чанг қоплаган юмалоқ стол диққатни тортди. Стол устида яккаю ягона буюм – ҳозир ёрқин қуёш нуридан ярақлаб кетган, олтиндан ясалган, юпқа сигарета қутиси ётарди.\nОлмон тилидан Янглиш Эгамова таржимаси\n«Ёшлик» журнали, 2015 йил, 4-сон\nРукнларМария Луиза Кашниц (1901-1974; Германия)\n← Аввалги Аввалги Умберто Эко. Кўнгиловлар адабиёт\nКейинги → Кейинги: Абдураҳмон Жомий (1414-1492)


Атамбаев: Қирғиз ва ўзбекка ажратмайлик\nҚирғизистон президенти Алмазбек Атамбаев мамлакат жанубида сиёсий ўйинлар тўхтамаса миллатлараро низолар яна такрорланиши мумкинлигини айтди.\nАтамбаев Озодлик радиоси саволларига жавоб берар экан, Ўшда сўнгги эллик йил ичида уч марта-1960,1990,2010 йилларда миллатлараро низо содир бўлганини эслаб ўтди.\nАтамбаевга кўра, бунга ўзбеклар ва қирғизлар ўртасида интеграциянинг йўқлиги, бу икки халқ бир-биридан ажралиб яшашга интилиши, миллатчилик ва айрмачилик ҳамда учинчи давлатларнинг Фарғона водийсидаги барқарорликни издан чиқариш ҳаракатлари сабаб бўлган.\n- Ҳар сафар ҳукумат русчасига айтганда “стрелочликлар”ни топиш, уларни қамаш, ишдан олиш билангина чекланган. Лекин миллатлараро низоларнинг асл моҳияти бошқа томонда. Нега 50 йил ичида уч марта миллатлараро низо содир этилди? Жанубдаги қирғиз жамоати билан ўзбек жамоати ўртасида бир қатор муаммоли масалалар бор. Интеграция йўқ. Бу ерда фақат битта ечим бор: қарама-қаршиликни бартараф этиб, қирғиз ва ўзбек жамоаларини бирлаштириш йўлига олиб чиқсак, қирғиз ва ўзбекка бўлмасдан Қирғизистон фуқароси деган ном остига бирлаштирсак, бу каби низолар барҳам топади,- деди Алмазбек Атамбаев.\nПрезидент этник ўзбеклар зич яшайдиган мамлакат жанубида қирғизлар ўртасида ҳам, ўзбеклар ўртасида ҳам миллатчилик кайфиятлари жуда кучли эканини таъкидлаб ўтди.\n- Миллатчилик қирғиз томонида ҳам, ўзбек томонида ҳам мавжуд. Бу икки жамоа ўртасидаги бўлиниш кучайяверса, очиқ айтишим керакки, фожелар яна такрорланиши мумкин. Шунинг учун ҳукумат миллатлараро низо келтириб чиқарувчи омилларнинг асосларини йўқ қилиши керак. Сиёсатчиларнинг бир қисми миллатлараро низодан ўз манфаати йўлида фойдаланиб, рейтингини ошириб олди, айримлари депутат бўлди, бир қисми эса чўнтагини пул билан тўлдириб олди, -деди Атамбаев.\nУнинг айтишича, айни пайтда Қирғизистон ҳукумати миллатчилик ва миллатлараро низоларнинг келиб чиқиши омилларини бартараф этиш юзасидан махсус дастур ишлаб чиқиш йўлида тадқиқотлар олиб бораётир.\nПрезидент миллатчиликка барҳам бериш мақсадида Қирғизистон паспортидаги миллат бандини олиб ташлаш, унинг ўрнига Қирғизистон фуқароси деб ёзиш ташаббуси билан чиқишини билдирди\nОзодлик мухбирининг “Ҳар олти-етти ойда вазият мураккаблашаяпти, зиддият чуқурлашаяпти деган миш-мишлар тарқамоқда. Худо сақласин, агар яна низо чиқиб кетса уни тўхтатишга, олдини олишга қурбимиз етадими?” деган саволига Атамбаев мана бундай жавоб берди:\n- Халқимиз бир нарсани тушуниши керак: барқарорлик Ўш ва Жалолободга осмондан тушиб қолмайди. Президент ҳам барқарорлик, иноқликни ўрнатиб қўя олмайди. Иноқлик халқнинг ўзига боғлиқ. Мен вилоятларга борганимда “Мана бу миллатга кимлигимизни кўрсатиб қўйишимиз керак”, қабилидаги гапларни ҳам эшитаман. Биз бундай фикрлашдан чекинмас эканмиз, барқарорлик ҳақида сўз бўлиши мумкин эмас. Ўзбекистон президенти Ислом Каримов “2010 йилда Қирғизистон жанубидаги фожеа ташқи кучлар таъсирида содир бўлган”, деб айтган эди. Бу ҳам ҳақиқат, - деди Алмазбек Атамбаев.\nҚирғизистон президенти суҳбат давомида коррупцияга қарши эълон қилинган уруш ҳукумат ғалабаси билан якунланишига ишонишини айтди. Алмазбек Атамбаев оммавий ахборот воситалари ҳақида гапирар экан, Озодлик радиоси қирғиз хизмати сайтини мунтазам кузатиб боришини, Озодлик радиоси чинаккам демократик тамойилларга асосланган радио эканини алоҳида таъкидлаб ўтди.\nАтамбаев: Қирғизистон фуқароларини қирғиз ва ўзбекка ажратмайлик\nЎшлик аёллар: Милициянинг зўравонлигидан дод!\nЎш мэрияси: Навоий институти иддаолари асоссиз


Умумбелгиланган солиқларни тўловчи корхона дори воситаларини улгуржи ва чакана сотади. Кўрсатиладиган хизматларнинг сифатини ошириш учун дори воситаларини харидорларга етказиб бериш режалаштирилмоқда. Буюртма қийматига ва етказиб бериладиган манзилнинг узоқ-яқинлигига қараб хизмат пулли ёки текин бўлиши мумкин.\nДори воситаларини етказиб бериш пулли ёки текин бўлганда қандай солиқ оқибатлари юзага келади?\nЕтказиб бериш қиймати алоҳида кўрсатилганда\nҲақ эвазига етказиб бериш – алоҳида фаолият тури. Фойда солиғи солиш мақсадида ялпи даромадга тушум, бироқ кўрсатилган хизматлар (етказиб бериш) таннархидан паст бўлмаган миқдорда киритилади (Солиқ кодексининг 129, 130-моддалари).\nХизматлар таннархи Маҳсулот (ишлар, хизматлар)ни ишлаб чиқариш ва сотиш харажатларининг таркиби ҳамда молиявий натижаларни шакллантириш тартиби тўғрисида низомга (ВМнинг 5.02.1999 йилдаги 54-сон қарори билан тасдиқланган) мувофиқ шакллантирилади.\nҚҚС бўйича солиқ солинадиган база реализация қилинаётган ишларнинг қиймати асосида унга ҚҚСни киритмаган ҳолда белгиланади. Хизматлар таннархидан паст нархларда реализация қилинган тақдирда, солиқ солинадиган база уларнинг таннархидан келиб чиқиб белгиланади (Солиқ кодексининг 204-моддаси).\nЕтказиб бериш текин бўлганда\nДори воситаларини харидорларга текинга етказиб бераётган бўлсангиз ва бу етказиб бериш ҳужжатларида кўрсатилган бўлса, етказиб бериш бўйича бепул хизмат кўрсатаётган бўласиз.\nМазкур ҳолатда ҚҚС ва фойда солиғини ҳисоблашда етказиб бериш хизматлари таннархи солиқ солинадиган базага киритилади.\nЕтказиб бериш қиймати дори воситаси қийматига киритилганда\nЕтказиб бериш қиймати дори воситалари қийматига киритилган бўлса, етказиб бериш харажатлари реализация қилишга оид харажатлар деб эътироф этилади (Низомнинг 2.1.1-банди).\nМазкур ҳолатда ҚҚС солинмайдиган дори воситаларини реализация қилишдан олинган тушумгина бўлади (Солиқ кодексининг 208-моддаси 13-банди).\nСолиқ тўловчининг шахсий эҳтиёжлари учун хизматлар кўрсатиш (ўз товарларини мижозга етказиб бериш) унинг харажатлари сифатида қаралади ва реализация қилиш обороти ҳисобланмайди (Солиқ кодексининг 199-моддаси 2-қисми 1-банди). Тегишинча, ҚҚС бўйича солиқ оқибатлари юзага келмайди.


ҲУҚУҚ ВА БУРЧ МАСЪУЛИЯТИ - Ўзбекистон овози газетаси\nБиз ватанпарварлик, фидойилик ҳақида кўп гапирганимизданми, бу тушунчалар баъзида шунчаки баландпарвоз гаплардек туюлади. Ўзини ватанпарвар кўрсатиб, гапни кўпиртиришдан нарига ўтмаган айрим шоввозлардан «Барака топкур, ватанпарварлик, фидойилик ҳақида гапиришдан олдин ўйлаб кўр, ўз конституциявий бурчингни, мажбуриятингни бажараяпсанми, мамлакатда бўлаётган ўзгаришларга ўзингни дахлдор деб ҳис қилаяпсанми? Ҳеч бўлмаса, газ ва электр энергияси учун тўловларни вақтида тўлаяпсанми?» деб сўрагинг келади...\nКасбимиз бўйича ишлаётган ёки бирор вазифани бажараётган бўлсак, бунинг учун давлат иш ҳақи тўлаяпти, касбга доир айрим турдаги солиқлардан озод қилаяпти, имтиёзлар бераяпти.\nХўш, бу жараёнларда ким қандай қатнашяпти? Тўғри, ўз вазифасини ва бурчини садоқат билан бажараётганлар оз эмас. Аммо тани-жони соғ, каттагина томорқа ерига эга бўлган баъзи кишилар моддий ёрдам сўраб турли идораларга мурожаат қилиши кишини ўйга толдиради. Рўзғор муаммолари билан Халқ қабулхонасига боришни биламизу, лекин уй-жойларимиз, томорқаларимиз имкониятларидан фойдаланган ҳолда шароитимизни яхшилашимиз мумкинлигини ўйлаб ҳам кўрмаймиз. Кам таъминланган оила сифатида нафақа олиш учун мурожаат қиламизу, бироқ оила бюджетини яхшилашга қаратилган имтиёзлар ёки кўрсатилаётган хизматлардан фойдаланмаймиз. Нега?\nЖорий йилнинг бошидан аҳолини имтиёзли шартларда кредитлашдек ноёб тизим амалиётга киритилди. Банклар ходимлари уйма-уй юриб, аҳолига томорқаларида деҳқончилик юритиш, чорвачилик ва паррандачилик билан шуғулланиш, оилавий тадбиркорликни ташкил этиш ва бошқа бир қатор лойиҳалар бўйича имтиёзли кредитлар олиш мумкинлиги ҳақида тушунтириш олиб борди.\nХўш, нега ушбу тадбирлар учун банклар, маҳалла фаоллари ва корхона-ташкилотлар раҳбарлари жавобгару, аслида бундан манфаатдор бўлган ўзимиз «Олма пиш, оғзимга туш» қабилида кун кечираяпмиз?\nСтатистик маълумотларга кўра, бизнинг Юқоричирчиқ тумани бўйича жорий йилнинг 1 июль ҳолатига 176 та ёрдамга муҳтож оила томорқаларига экишлари учун маҳаллий бюджет ҳисобидан 9 миллион сўмлик сабзавот, 12 миллион сўмлик мева кўчатлар тарқатилди ҳамда 45 оилага 101 миллион 900 минг сўм моддий ёрдам берилди. Бу ёрдамдан қандай фойдаланилди? Ҳар жойда ҳар хил. Кам таъминланганларга нафақалар берилишига қарши эмасман, лекин бу мақомдан чиқиш имкониятларидан фойдаланиш мумкинми-йўқми? Нега турмушимизни яхшилашга ўзимиз ҳаракат қилмаймиз? Давлат бюджети ҳам чексиз ва тубсиз хазина эмаску.\nҲар бир йиғилишда туман раҳбарлари фермерларга ўз бурчидан келиб чиқувчи вазифалар ҳақида такрор ва такрор уқтирмагунгача ер эгасининг ўзи бирор ташаббус билан чиқмайди. Фермер шартномавий мажбуриятларини бажариши кераклигини ўйлаб кўрмаса, изланмаса, таклифлар билан чиқмаса, унинг учун бошқалар ўйлаши керакми?\nЯна бир гап. Айрим фуқаролар томонидан кундалик ҳаётимиздаги муносабатларда қонунларни бузиш, тартиб-интизомга риоя қилмаслик ёки уларни менсимаслик одатий ҳолга айланиб бормоқда. Яқинда хизмат тақозоси билан фуқаролик ишлари бўйича Юқоричирчиқ тумани судида ноқонуний қурилган уй-жойларни бузиш билан боғлиқ низо муҳокамасида иштирок этишимга тўғри келди. Бир қатор фуқаролар туман ҳокимининг қарорисиз фермер хўжалиги балансидаги ерларни ўзбошимчалик билан эгаллаб, уй-жой қуриб олишган экан.\nҲайратга солгани шуки, бу фуқаролар қонунни бузганликларидан ҳатто уялмасдан, «Нега шу пайтгача ноқонуний уй-жой қурганлигимизни бизга ҳеч ким айтмаган», деб судга эътироз билдиришди. Ўзбошимчалик билан қилинган ҳаракат оқибатида нафақат қонун бузилди, балки мамлакатнинг озиқ-овқат хавфсизлигига таҳдид солинди. Чунки, статистик маълумотларга кўра, республикамиз бўйича бугунги кунда қишлоқ хўжалигида фойдаланиладиган сувли ер майдонлари миқдори ҳар бир фуқарога ўртача 0,12 гектардан тўғри келган, бу эса аҳоли сони ортиб, қишлоқ хўжалиги маҳсулотлари етиштириладиган ерлар камайиб бормоқда дегани, ахир. Хўш, ҳар ким ўзи хоҳлаганича ерларни талон-тарож қилса, эртанги авлод учун нима қолиши, аҳолини озиқ-овқат маҳсулотлари билан таъминлаш аҳволи қай даражага тушиши мумкинлигини ўйлаб кўрганмизми?\nДорихоналар тизимини олайлик. Давлатимиз аҳоли манфаатларидан келиб чиқиб, дори воситалари билан савдо қилишни тартибга солишга киришган эди, бир зумда пештахталардан айрим турдаги дорилар йўқ бўлиб қолди. Кўчаларда очиқчасига валюта айирбошлашимиз, пластик карталардан пул ечишни «бизнес»га айлантириб олганимиз ҳақида гапирмаса ҳам бўлади. Йўлларда ҳаракатланиш масаласи эса борган сари ўта муаммоли бўлиб қолмоқда.\nБундан анча йиллар аввал хизмат бўйича тажриба алмашиш учун Япония давлатида бўлган эдим. Мени қойил қолдирган жиҳатлардан бири шу бўлдики, япон ҳайдовчилари йўлларда ҳаракатланувчи бошқа иштирокчиларга халал бериши мумкин бўлган бирорта ҳаракатни қилишмайди. Буни уларда «ҳайдовчилик маданияти», дейишади. Бизда-чи, ҳайдовчиларнинг бир-бирига ва пиёдаларга нисбатан ҳурматсизлиги, қоида бузиш ҳолатлари ҳақида исталганча мисол келтириш мумкин.\nАлбатта, буларни назорат қиладиган, тегишли чора кўрадиган идораларимиз бор. Лекин бизчи? Жабрдийда бўлганимизда "Прокурор, ички ишлар ёки солиқ қаёққа қараяпти?" деб дод солишни биламиз, лекин жамоат назорати ҳисобланган фуқаролик бурчимизни адо этишдан кўра, «Менга нима?» дея, кўриб кўрмасликка, эшитиб-эшитмасликка олишни афзал биламиз.\nБир қарашда бу гаплар кундалик майда муаммолар бўлиб кўриниши мумкин, бироқ Навоий бобомиз "Қатра-қатра йиғилиб, дарё бўлур", деганларидек, йирик оқибатлар айнан майда муаммолардан келиб чиқиши кўпчиликка яхши маълум. Шу боис ўз ҳақ-ҳуқуқимизни талаб қилиш баробарида фуқаролик бурчимизни қандай бажараётганимиз тўғрисида ҳам ўйлаб кўрсак, мақсадга мувофиқ бўлар эди.\nЮқоричирчиқ тумани ҳокимлиги ҳуқуқшуноси.


Тош ва дарахтларнинг Расулуллоҳ (соллаллоҳу алайҳи ва саллам)га салом бериши - Hidoyat.uz\nТош ва дарахтларнинг Расулуллоҳ (соллаллоҳу алайҳи ва саллам)га салом бериши\nАсосий саҳифа Мақолалар Тош ва дарахтларнинг Расулуллоҳ (соллаллоҳу алайҳи ва саллам)га салом бериши\nЧоп этилди Oktabr 17, 2019 Тош ва дарахтларнинг Расулуллоҳ (соллаллоҳу алайҳи ва саллам)га салом беришиda fikr bildirishni o'chirish\nРасулуллоҳ (соллаллоҳу алайҳи ва саллам): “Албатта мен, пайғамбар қилиб юборилишимдан илгари менга салом берган тошни биламан. Ҳозир ҳам уни танийман”, дедилар.\nАли (розияллоҳу анҳу) ривоят қилади:\n“Мен Набий (соллаллоҳу алайҳи ва саллам) билан бирга Макканинг бир чеккасига чиқдим. Набий (соллаллоҳу алайҳи ва саллам) қайси бир дарахт ёки тоғнинг ёнидан ўтмасинлар, улар: “Ассаламу алайка, ё Расулаллоҳ”, деб салом беришарди».\n Саҳиҳ ҳадис. Имом Муслим, Имом Термизий, Имом Доримий ва Имом Аҳмад ривояти.\n Саҳиҳ ҳадис. Имом Термизий ривояти.\n“Расулуллоҳ (соллаллоҳу алайҳи ва саллам) мўъжизалари” китобидан\nАсар “Мовароуннаҳр” нашриётида чоп этилган.\nНашриётдан харид нархи 23000 сўм\nОилалар бузилмасин, қариндошлик узилмасин…\nБегона эмасмиз, дилбандим\nНафс риёзати қандай бўлади? (Муаллиф) дедики, бу Аллоҳ осон қилган …\nОшиқу орифлар. Дунёдан халос қилган тўрт илм\nҲотами Асом раҳматуллоҳу алайҳ: “Тўрт илмни билгач, дунёдан буткул халос …\nКўзлар йўлда толмасин\nАссалому алайкум, азизлар. Менинг ёшим етмишда. Бундан бир неча йиллар …\nИмом Бухорий раҳматуллоҳи алайҳи ўз ватанларига қайтганларида халқ у зотни ҳурмат билан кутиб олган экан. Шу тўғрими? Шу маълумотнинг далилини қайси манбадан топсак бўлади?\nИмом Захабий раҳимаҳуллоҳ “Сияру аъламин нубало” асарида Имом Бухорийнинг Бухорога қайтиб келишларини у зотнинг замондоши Аҳмад ибн Мансур Шерозийдан нақл қилиб келтирган:\nقال أحْمَدُ بنُ مَنْصُورٍ الشِّيْرَازِيُّ: “سَمِعْتُ بَعْضَ أَصْحَابِنَا يَقُولُ: لَمَّا قَدِمَ البُخَارِيُّ بُخَارَي نُصِبَ لَهُ القُبَابُ عَلَى فَرْسَخٍ مِنْ البَلَدِ، وَاسْتَقْبَلَهُ عَامَّةُ أَهْلِ البَلَدِ وَنُثِرَ عَلَيْهِ الدَّنَانِيْرُ وَالدَّرَاهِمُ وَالسُّكَّرُ الكَثِيْرُ”.\nяъни: “Аҳмад ибн Мансур Шерозий айтади: Баъзи асҳобларимдан эшитдимки, Имом Бухорий Бухорога келганда шаҳардан бир фарсах узоқликда унга уй қурилди. Бутун шаҳар аҳолиси унга пешвоз чиқиб, бошидан динор, дирҳам ва турли ширинликлар сочиб кутиб олдилар”. (манба: Шамсиддин Абу Абдуллоҳ Заҳабий. Сияру аъламин нубало. 12-жуз. 463-бет. “Муассасатур рисола” матбааси нашри). Валлоҳу аълам.\nОта ёрдамга муҳтож бўлиб таҳорат қила олмаса, ўғил отанинг авратига қараши жоизмас, шунинг учун бошқа кишини ёллаб ёрдам бериш керак, дейишди. Бу масалага қандай жавоб берилади?\nДинимиздаги асосий қоидалардан бири шуки, Аллоҳ таоло бандаларига кучлари етадиган ишни буюради. Уларга тоқатидан ташқари мажбурият юкламайди. Аллоҳ таоло марҳамат қилади:\n“Аллоҳ ҳеч бир жонга тоқатидан ташқари нарсани таклиф этмайди…” (Бақара сураси, 286-оят).\nБошқа бир оятда эса:\n“… (Аллоҳ) динда сизларга бирор ҳараж (қийинчилик) қилмади”, дейилган (Ҳаж сураси, 78-оят).\nИбодатларда ҳам банда имкон даражасида ҳаракат қилади. Масалан, туриб намоз ўқий олмаса, ўтириб ўқийди. Ўтириб ўқий олмаса, ётиб ўқийди ва ҳаказо.\nСиз сўраган масала ҳақида “Фатавои Ҳиндия” китобида шундай дейилади: “Таҳорат қила олмайдиган касал кишининг хотини ёки чўриси бўлмаса, лекин ўғли ёки ака-укаси бўлса, уни таҳорат қилдириб қўяди. Истинжо қилдирмайди, чунки (ўғил отасининг) жинсий аъзоларини ушлаши мумкин эмас. Ундай кишидан истинжо соқит бўлади. “Муҳит”да шундай дейилган. Таҳорат қила олмайдиган аёлнинг эри бўлмаса, лекин қизи ёки синглиси бўлса, уни таҳорат қилдириб қўяди. Ундан истинжо соқит бўлади. “Фатаво Қозихон”да шундай келтирилган”.\nДемак, ўзи истинжо қила олмайдиган эркакнинг фақат хотини, аёлнинг эса фақат эри истинжо қилдириб қўйиши мумкин. Хотини бўлмаган кишини хоҳ ўғли бўлсин, хоҳ ёлланган бегона киши бўлсин, истинжо қилдира олмайди. Бундай ҳолатда истинжо соқит бўлади. Лекин таҳорат қилдириб қўяди. Валлоҳу аълам.\nРЎЗАДОРНИНГ ҚАЙТ ҚИЛИШИ\nРўзадор қасддан қайт қилмаса рўзаси очилмайди. Агар қасддан, ўзини-ўзи қайт қилдирса рўза очилади. Бунга қуйидаги ҳадис далилдир:\nعَنْ أَبِي هُرَيْرَةَ رضي الله عنه أَنَّ النَّبِيَّ صَلَّى اللَّهُ عَلَيْهِ وَسَلَّمَ قَالَ: “مَنْ ذَرَعَهُ الْقَيْءُ فَلَيْسَ عَلَيْهِ قَضَاءٌ،\nوَمَنْ اسْتَقَاءَ عَمْدًا فَلْيَقْضِ” (رَوَاهُ الإِمَامُ التِّرْمِذِيُّ)\nАбу Ҳурайра розияллоҳу анҳудан ривоят қилинади: “Набий соллаллоҳу алайҳи васаллам: “Ким рўзадор бўлсаю, унга қайт ғолиб келса, қазо қилиш вожиб эмас. Агар ўзи хоҳлаб қайт қилган бўлса, қазо тутсин”, деганлар” (Имом Термизий ривояти).\nАгар қайт рўзадорнинг ихтиёрисиз ўзи ютилиб кетсаю, қайтнинг миқдори оғиз тўладигандан оз бўлса рўза бузилмайди. Бу ҳақда Имом Сарахсий раҳимаҳуллоҳ шундай дейдилар:\nإِذَا ذَرَعَهُ القَيْءُ دُونَ مِلْئَ الْفَمِ وَعَادَ بِنَفْسِهِ لَمْ يَفْسُدْ صَوْمُهُ بِالإِتِّفَاقِ\nяъни: “Қайт рўзадорга ғолиб келсаю, оғиз тўлмайдиган миқдорда қайт қилса ва беҳосдан ютилиб кетса унинг рўзаси бузулмайди. Бунга уламолар иттифоқ қилишган” (“ал-Мабсут”).\nАгар қайтнинг миқдори оғиз тўладиган даражада кўп бўлса ва ўзи беҳосдан ютилиб кетса Имом Абу Юсуф (р.а.)га кўра рўза бузилади ва қазо вожиб бўлади. Имом Муҳаммад (р.а.)га кўра эса рўза бузилмайди. Рўзадор ушбу ҳолатда қайъни ютмасликка имкони бор бўла туриб, ютиб юборса унинг рўзаси бузилишига уламоларимиз иттифоқ қилишган.\nҚайтда оғиз тўлиш миқдори борасида ҳам уламоларимиз турли қарашларни айтиб ўтишан. Жумладан, Бурҳониддин ибн Моза ал-Бухорий бу ҳақда шундай деганлар:\nوَحَدُّ مِلْءِ الفَمِ مَا لاَ يُمْكِنُ ضَبْطُهُ، وَفِي بَعْضِ الْمَوَاضِعِ مَا لاَ يُمْكِنُ ضَبْطُهُ أَلَّا يُخْرِجَ، وَعَنْ الفَقِيْهِ أَبِي جَعْفَرٍ الْهِنْدُوَانِيِّ أَنَّهُ قَالَ: مِلْءُ الْفَمِ أَنْ يُعْجِزَهُ عَنْ الكَلاَمِ\n“Қайтда оғиз тўла бўлишининг чегараси уни оғизда ушлаб тура олмаслик билан белгиланади. Баъзи ўринларда эса уни “Оғиздан чиқариб ташлашдан бошқа чора қолмаган”лик билан изоҳланган. Фақиҳ Абу Жаъфар Ҳиндувоний: “Қайтда оғиз тўлиши – у билан киши гапира олмай қолиши билан ўлчанади” деган” (“ал-Муҳийтул Бурҳоний”). Валлоҳу аълам.\nДиниий китобларни ўқиганимда аксарият аҳкомлар, насиҳат ва кўрсатмалар айнан эркаклар учун эканмикин деб, мулоҳаза қилиб қоламан. Шаръий кўрсатмаларда аёллар учун ҳам буйруқлар борлиги маълум. Лекин нима учун кўп буйруқларда эркакларга хитоб қилинган? Шуни изоҳлаб берсангиз.\nҚуръони каримдаги хитоблар фақат эркакларга хос эмас. Умумлаштириб кўрганимизда ундаги хитоблар уч хил бўлади:\n1. Фақат эркакларга қаратилган хитоблар. Одатда бу хитоблар эркакларга хос ҳукмларда бўлади. Масалан:\nЯъни: “Хотинларингиз сизлар учун зироатгоҳдир. Бас, зироатгоҳингизга хоҳлаган жиҳатингиздан келаверингиз…” (Бақара сураси, 223-оят)\n2. Фақат аёлларга қаратилган хитоблар. Одатда бу хитоблар аёлларга хос ҳукмларда бўлади. Масалан:\nوَالْمُطَلَّقَاتُ يَتَرَبَّصْنَ بِأَنْفُسِهِنَّ ثَلَاثَةَ قُرُوءٍ وَلَا يَحِلُّ لَهُنَّ أَنْ يَكْتُمْنَ مَا خَلَقَ اللَّهُ فِي أَرْحَامِهِنَّ إِنْ كُنَّ يُؤْمِنَّ بِاللَّهِ وَالْيَوْمِ الْآَخِرِ\nяъни: “Талоқ қилинган аёллар ўзларига қараб, уч ҳайз муддати (ўтишини) кутиб ўтирадилар. Агар улар Аллоҳга ва охират кунига ишонсалар, бачадонларида Аллоҳ яратган нарса (ҳомила ёки ҳайз)ни яширишлари ҳалол (иш) эмас”. (Бақара сураси, 228-оят)\n3. Лафзда эркакларга айтилган, аслида эркак ва аёлларга қаратилган умумий хитоблар. Масалан:\nяъни: “(Беш вақт фарз қилинган) намозларни, хусусан ўрта намозни сақлангиз (ўз вақтида ўқингиз) ва (намозда) Аллоҳга бўйин сунган ҳолатда (камтарлик билан) турингиз!” (Бақара сураси, 238-оят).\nБу турдаги хитобларга “Эй, имон келтирганлар…”, “Эй, Одам ўғиллари…”, деб бошланадиган оятларни ҳам мисол келтириш мумкин. Эркакларга хитоб қилиб, унинг замирида аёлларнинг ҳам назарда тутилиши, араб тили қоидаларига мувофиқдир. Шаръий қоида ва ҳукмларни жорий қилишда умумий хитоб қилиш услубларига ҳам мос келади. Буни қуйидагича изоҳлаш мумкин:\nА) Қуръони каримдаги аксарият ҳукмлар эркаклар ва аёллар учун умумийдир. Агар ҳар бир оятда аввал эркакларга сўнгра аёлларга хитоб қилинса, бу балоғат ва фасоҳатга зид келади. Масалан: “Эй, имон келтирган эркаклар ва эй, имон келтирган аёллар” ёки “Эй, одам ўғиллари ва эй, Одам қизлари”, дейиш гапни ноўрин чўзиш ҳисобланади. Бу Қуръоннинг балоғатига тўғри келмайди.\nМаълумки, Қуръони карим араб тилида нозил бўлган. Араб тилида жинс категорияси мавжуд. Ўзбек тилимизда эса бу категория ишлатилмайди. Араб тили олимлари эркак ва аёлларга умумий хитоб қилишда эркаклар жинси категориясидан фойдаланишга иттифоқ қилганлар. Бу қоида тилга осон бўлгани учун жорий бўлган.\nБ) Шаръий хитобларда барчани назарда тутиб эркакларга хитоб қилиш инсониятнинг яратилиши ва хилқатига ҳам мос келади. Зеро Қуръони каримда шундай дейилган:\nخَلَقَكُمْ مِنْ نَفْسٍ وَاحِدَةٍ ثُمَّ جَعَلَ مِنْهَا زَوْجَهَا\nяъни: “(У) сизларни бир жондан (Одамдан) яратди, сўнгра ундан жуфтини (Ҳаввони пайдо) қилди”. (Зумар сураси, 6-оят).\nДинимиз хитобларида аёлларнинг эркакларга тобе бўлиши уларнинг яратилишда ҳам эркакларга тобе бўлишига мувофиқ келади.\nВ) Аллоҳ таоло эркакларга жамиятда катта масъулият юклаган. Улар оила бошлиғи, аёллари ва болаларини нафақа билан таъминловчи, имом ва сиёсат юритувчи ҳисобланадилар. Шунинг учун асосий хитоблар уларга қаратилади. Аёллар эса аксарият ҳолатларда уларнинг таъминоти ва ҳимояси остида бўладилар. Валлоҳу аълам.\nТелефон орқали Қуръони каримни тинглаш жоизми?\nҚуръони каримни телефон ёки шунга ўхшаш бирор восита орқали тинглаш жоиз амал бўлиб, савобли амал саналади. Фақат унинг ўзига яраша одобларига риоя қилиниши шарт.\nАллоҳ таоло Қуръони каримнинг Аъроф сурасида:\nوَإِذَا قُرِئَ الْقُرْآنُ فَاسْتَمِعُوا لَهُ وَأَنْصِتُوا لَعَلَّكُمْ تُرْحَمُونَ\n“Қуръон ўқилганда унга қулоқ тутинг ва жим бўлинг. шунда раҳм қилинурсиз”, деган (204-ояти).\nМазкур ояти каримага кўра Уламолар Қуръон тиловат қилинганда тинглаш ва жим туриш вожиб эканига иттифоқ қилганлар. Шунинг учун бирор иш билан машғул бўлиб, Қуръон эшитиш жоиз эмас. Қуръони каримни тинглаш қалбга шифо бўлиб, инсонни тоат-ибодат ва тақвога бошлайди. Натижада банда Аллоҳ таолонинг раҳмат ва мағфиратига эришади. Абу Ҳурайра (розияллоҳу анҳу)дан ривоят қилинади: “Расулуллоҳ (соллаллоҳу алайҳи ва саллам): “Ким Аллоҳ таолонинг китобидан бир оят тингласа, унга битта савоб кўпайтирилиб берилади. Ким Қуръон тиловат қилса, унга қиёмат куни нур бўлади”, дедилар” (Имом Аҳмад ривояти).


Written by Абу Муслим Jan 24, 2017 - 2623 Views\nИслом нуқтаи назарига кўра бундай ҳолат мавжуд эмас. Ҳаёт кўр – кўрона давом этмайди, ҳамма нарса Аллоҳ Таолонинг белгилаган тақдирига мувофиқ юз беради вассалом. Шундай экан, инқироз, моҳиятига кўра, ташқаридан қараганда, вазият бизнинг истагимизга зид равишда содир бўлаётганлигини англатади. Яъни ҳаётимиз ва ундаги воқеалар қандай ўзгариши кераклиги ҳақидаги бизнинг шахсий фикримиздир, шундай бўлсада, бу Аллоҳ Таолонинг биз учун белгилаб қўйгани билан мувофиқ бўлмаслиги мумкин.\nШундай қилиб, биз мусулмонлар ташқи инқирозлар мавжудлигини инкор этамиз, чунки улар тасодифий ва бошқарилмайдиган вазият ўзгаришини назарда тутади. Инқироз деганда биз шахсий иродамиз билан Аллоҳ Таолонинг иродаси ўртасидаги ички ихтилофни тушунамиз.\nАллоҳ шундай марҳамат қилади: “Сизга Аллоҳнинг изнисиз ҳеч бир мусибат етмас. Ким Аллоҳга иймон келтирса, У зот унинг қалбини ҳидоятга солур. Аллоҳ ҳар бир нарсани билувчидир” (Тағобун сураси, 11). Бандага Аллоҳнинг қозои қадарисиз, илмисиз ҳеч бир мусибат етмайди, деган эътиқод доимо инсон хотирасида туриши керак. Пайғамбаримиз ҳадисларидан бирида: «...Ва билгинки, сенга етган мусибат адашиб бошқага ўтиши мумкин эмас, агар бошқага бўлса, сенга етмасди...», деганлар.\nБошқача айтганда, бизнинг истагимиз ва Қодир Аллоҳнинг биз учун хоҳлагани ўртасидаги зиддият ички инқироз вужудга келишига сабаб бўлади, бу биз қалбимизда ўз ҳолимиздан нолишга қарор қилиб, ҳасрат ва норозиликка бериладиган, ёки Аллоҳ Таолонинг иродаси устун эканлигини тан олиб, У яхшироқ билишига қатъий ишонч билдирадиган кескин ўзгарувчан фурсатдир.\nАллоҳ нафақат биз мусибат деб ўйлайдиган вазиятларга дуч келишимиз хақида хабар берган. Балки Яратган бундай ҳолда қандай йўл тутишимизни ҳам кўрсатиб берган. У шундай марҳамат қилади: “Эй иймон келтирганлар! Сабр ва намоз ила мадад сўранглар. Албатта, Аллоҳ сабрлилар биландир.” (Бақара сураси, 153).\nВа яна Аллоҳ Таоло шундай дейди: “Сабр қил, сенинг сабринг фақат Аллоҳ ила бўлур. Улар(ҳоли)га хафа бўлма. Улар қилаётган макрдан сиқилма. Албатта, Аллоҳ тақво қилганлар ва гўзал ишлар қилганлар биландир” (Наҳл сураси, 127-128)\n«Набий соллаллоҳу алайҳи васаллам: «Аллоҳ кимга яхшиликни ирода қилса, уни синовга учратур», дедилар» (Бухорий)\nҲақиқатда, Аллоҳ Таолонинг иродасига итоат қилиб, синовларга сабр қилган инсон учун ташқи инқирозлар фақатгина ҳайрликка бўлади, агарда тақводор ўз ҳолатини имон зиёсига кўра баҳоласа, қанчалик кўп инқироз бўлмасин, у буни шунчалик кўп ҳайр, яхшилик деб қабул қилади.\nРасулуллоҳ соллаллоҳу алайҳи ва саллам айтганлар: «Энг катта мукофот энг катта бало (имтиҳон) билан биргадир. Аллоҳ таоло бир қавмни яхши кўрса, уларни имтиҳонга солади. Ким (балога) рози бўлса, унга розилик, ким ғазабланса, унга ғазаб бўлади» (Термизий ривоят қилиб, ҳасан ҳадис деган).\nШундай экан, инқирозлар тақводорга Аллоҳ Таолога тўлиқ итоаткор эканлигини намойиш этиш, моҳиятига кўра, нимага қодир эканлигини исботлаш имконини беради, ва шу орқали Яратганнинг мукофотига ва қайсидир гуноҳларининг мағфиратига эришади.\n«Набий соллаллоҳу алайҳи васаллам: «Мусулмонга қай бир мусибат: ҳорғинликми, беморликми, ташвишми, маҳзунликми, озорми, ғам-ғуссами, ҳаттоки тикон киришми етадиган бўлса, албатта, Аллоҳ улар ила унинг хатоларини каффорат қилур», дедилар». (Бухорий, Муслим)\nБас, қатъий имон – бу ҳар қандай ҳолатда ҳам асосий таянчдир, у туфайли исталган ташқи вазиятлар, алалоқибат, Аллоҳ Таолонинг иродасига итоат этган тақводор учун манфаатли бўлади.\nРасулуллоҳ (соллаллоҳу алайҳи ва саллам) дедилар: “Мўминнинг иши ажойибдир, ҳамма амалида унга яхшилик бор. Унга бирор хурсандлик етса, шукр қилади, ўзига яхши бўлади. Агар унга бирор мусибат етса, сабр қилади, бу ҳам унга яхшилик бўлади. Бундай имконият мўминдан бошқа ҳеч кимда йўқ”. (Муслим)\nМанба: AlMujtamaa Magazine\nТақводор эканингизни қандай биламиз? Jan 24, 2017 - 2623 Views\nҲақиқий инқироз Jan 24, 2017 - 2623 Views\nИнқирозлар кимга керак? Jan 24, 2017 - 2623 Views\nMore in this category: « Интернет илм манбаими ёки жаҳолат манбаими? Агарда хутба (маъруза) зерикарли бўлса »


Тожикистон билан Қирғизистон чегарасида яна отишма бўлгани айтилмоқда - Zamin.uz\n22:11 / 08.07.2021\nТожикистон Қирғизистон чегарачилари яна умумий чегарани бузганлиги тўғрисида эълон қилди, қуролли ҳодиса натижасида икки қирғиз ҳарбий хизматчиси яраланди. Бу ҳақда пайшанба куни Миллий хавфсизлик давлат қўмитасининг матбуот марказига таяниб «РИA Новости» хабар бермоқда.\n«Жорий йил 8 июль куни тўрт қирғиз чегарачиси Сўғд вилояти Деваштич туманининг Росровут қисмида Тожикистоннинг давлат чегарасини ноқонуний равишда кесиб ўтишган. Қонунбузарлар ҳарбийлар ва фуқаролар кийимида бўлишган, ёнларида Калашников автоматлари бўлган. Улар Деваштич тумани аҳолисига тегишли 9 та отни ўғирлаб, ўз ҳудудларига олиб кетишни ният қилишган», — дейилади матбуот хизмати хабарида.\nAгентлик суҳбатдошининг сўзларига кўра, тожик чегарачиларининг давлат чегарасини бузганлиги ҳақидаги огоҳлантиришига жавобан қирғизистонлик ҳарбийлар автоматик қуролдан ўқ узишган.\n«Тожик чегарачиларининг жавоб тариқасида отган ўқидан икки нафар қоидабузар жароҳат олди. Aйни пайтда ҳодисага ойдинлик киритиш мақсадида икки мамлакат ваколатли органлари вакиллари воқеа жойида бўлиб туришибди», — дея қўшимча қилди матбуот хизмати.\nҲозирча қирғиз томондан «РИA Новости»га изоҳ келиб тушгани йўқ.\nAпрель ойи охирида бўлиб ўтган икки давлат ўртасидаги аввалги чегара можароси ҳар икки томондан 50 дан ортиқ одамнинг умрига зомин бўлганди. «Замин» янгиликларини «Вконтакти»да кузатиб боринг\nЯнгиликлар » Дунё » Тожикистон билан Қирғизистон чегарасида яна отишма бўлгани айтилмоқда


БАҲСЛАШИШНИНГ БЕШ ОДОБИ\n33765 Ўқиш режими + -\nИнтернетдаги баҳслар ҳақида...\nИнсон янги нарсани ўрганар экан, уни атрофидагиларга етказгиси келади. Айниқса, диний масалалар кўпинча одамнинг ҳиссиётлари билан боғлиқ бўлгани учун кўпчилик билимларини тезроқ бошқалар билан баҳам кўришга шошилади. Бугунги кунимизда бу борада интернет сарҳадлари асосий майдонга айланди. Айниқса, ўсмирлар, ғайрати жўшиб турган ёшларнинг ўзаро баҳслашишларига тез-тез гувоҳ бўламиз. Уларнинг ниятлари қанчалар холис бўлмасин, бу каби баҳс ва мунозаралар баъзан салбий оқибатларга олиб келиши мумкин. Бу билан инсон баҳслашаётган кишисини нафақат яхшиликка чақира олмаслиги, балки диндан айнитиб қўйиши ҳам ҳеч гап эмас. Қуйида «Қандай қилиб?» деган саволга жавоб излаймиз.\nНиятингизни текшириб олинг.\nБиров билан баҳсга киришишдан аввал ўзингизга бир назар солиб, аниқлаштириб олинг – мақсадингиз ростдан ҳам унга ҳақиқатни англашда ёрдам бериш, динимиз чиройини намоён қилишми? Ёки қалбингиз тубида ўзингизни, билимингизни кўрсатиб қўйиш, рақибни пастга уриш, сизни ўқийдиганлар назарида мавқеингизни ошириб олиш истаги ҳам яширинганми?\nБарчамизга маълум бўлган ҳадисда бежизга «Албатта, амаллар ниятларга боғлиқдир. Ва, албатта, ҳар бир инсонга ният қилган нарсаси бўлади», дейилмаган. Яъни, агар ниятингиз паст бўлса, баҳсда ғолиб бўлмаслигингиз турган гап. Аксинча, ўзингизни (ундан ҳам ёмони, динингизни) хунук кўрсатганингиз қолади.\nБу каби баҳслар тўғрисида Расулуллоҳ соллаллоҳу алайҳи васаллам: «Кимки олимлар олдида фахрланиш ёки тортишиш ёхуд аҳмоқлар ила баҳслашиш, ё бўлмаса, одамларни ўзига қаратиш учун илм олган бўлса, унинг жойи оташи дўзахдадир», деганлар (Имом Термизий ривояти).\nАгар чиндан ҳам бировга ниманидир ўргатмоқчи, тушунтирмоқчи бўлсангиз, Исломни етказмоқчи бўлсангиз, кейинги нуқтага эътибор қаратинг.\nЎзингизда етарли билим бўлмай туриб, баҳсга киришманг.\nСиз кишиларга Исломдан сўзламоқчисиз. Ўзингиз уни яхши биласизми? Агар сизга савол берилса-ю, жавобини билмасангиз, нима қиласиз? Мабодо, сиз паст кетмай, нотўғри жавоб берадиган бўлсангиз, бировларни ҳам чалкаштириб қўясиз, шу билан бирга унда диндор кишилар ҳақида нотўғри тасаввур ҳосил қилишингиз ҳам мумкин. Аллоҳ таоло Қуръони каримда:\n«Аллоҳга нисбатан ёлғон тўқиш учун тилларингиз васф қилган ёлғонни гапириб: «Бу ҳалол, бу ҳаром», деяверманглар. Албатта, Аллоҳга нисбатан ёлғон тўқувчилар нажот топмаслар», дея огоҳлантирган (Наҳл сураси, 116-оят).\nШунингдек, агар суҳбатдошингиз ақлли ва мулоҳазакор инсон бўлса, бирор чалғитувчи савол билан ҳам мот қилиб қўйиши ҳеч гап эмас. Албатта, динимизда ҳар бир саволга жавоб бор. Бироқ шахсан сиз уни билмайсиз, натижада ўзингизнинг динингиз ҳақида гумонга бориб қолишингиз ҳам мумкин.\nШундай қилиб, агар сизда етарлича билим бўлмаса, биладиган инсонларга йўллаб қўйишингиз энг тўғри қарор бўлади.\nБаҳсга киришаётган инсон баҳс мавзуси ҳақида, хусусан, рақибининг нуқтаи назари тўғрисида етарлича тасаввурга эга бўлиши керак.\nМисол учун шифокор ёки физика бўйича мутахассис билан баҳсга киришмоқчисиз. Сиз у биладиган илмларни биласизми? Ёки тасаввурингиз у ёқ-бу ёқдан эшитган нарсаларингиз, «Фалончихон шунақа деган эди» каби аргументлардан иборатми? Сиз ҳамсуҳбатингизга «Сизлар мана шундай деб даъво қиласиз, бу нотўғри», десангиз-у, у эса ҳайрон бўлиб: «Мен ҳеч қачон бундай демаганман», деб турса, қандай бўлади?\nТезкор натижалар кутманг. Сиз бировга ўзингизнинг нуқтаи назарингиз ҳақидаги ёлғон тасаввурларини пучга чиқаришингиз, тўғри маълумотни етказишингиз мумкин. Лекин унинг «Ҳа, мен энди тушундим, хато ўйлар эканман», дейишини кутиш нотўғри. Агар сиз унинг ўз қарашлари ҳақида бирор шубҳа уйғота олган бўлсангиз ҳам, бир кунда инсоннинг фикри ўзгариб қолмайди.\nҲидоят йўли - инсон қиладиган иш эмас.\nИнсонларнинг қалбини ёлғиз Аллоҳ таоло ўзгартира олади. Биз бунда фақатгина бир восита бўлишимиз мумкин. Шундай экан, бизнинг вазифамиз – ҳақиқатни етказиш, инсонларни чўчитиб қўйиш эмас. Эсланг, ҳатто Расулуллоҳ соллаллоҳу алайҳи васаллам ҳам ўзларининг севимли амакилари Абу Толибни ишонтира олмаган эдилар:\n«Албатта, сен ўзинг севган кишингни ҳидоят қила олмассан. Лекин Аллоҳ кимни хоҳласа, ўшани ҳидоят қилур. У ҳидоятга юрувчиларни яхши билгувчи Зотдир» (Қасос сураси, 56-оят).\nЎз сўзларингиз ва хулқингиз билан инсонни диндан узоқлаштириб қўйманг.\nБаҳсда қуйидагилардан четда бўлинг:\nҚўполлик қилиш, ҳамсуҳбатни ерга уриш, жинси, ёши, касби ёки миллатини шаъма қилиб, шахсиятига ўтиш.\nБировнинг эътиқодини ҳақорат қилиш, диний эътиқоди устидан кулиш. Биз учун Ислом қандай азиз бўлса, бировнинг эътиқоди ўзи учун шундай азиз. Шунинг учун эътиқодига қаратилган ҳақорат шахсиятига қаратилганидан кўра оғирроқ ботади. Бундай ҳолатдан сўнг инсон сизнинг сўзларингизни, ҳатто улар энг тўғри бўлса ҳам, эшитиб, тушунишни истамайди.\nАгар суҳбатдошингиз ўзини шундай тутаётган бўлса, баҳсни тарк қилинг – демак, у асосли суҳбатга тайёр эмас, шунчаки баҳслашиб қўймоқчи. Ўзингиз ҳам бу хулқдан қочинг, шундай хулқли инсонлардан узоқроқ ҳам юринг. «Ўзи биринчи бошлаган» бўлса ҳам, унинг савиясига тушиб, нолойиқ сўзларни сўзламанг.\nУмуман, инсон ҳамиша ўзини эҳтиёткорона тутгани маъқул. Унутманг, сиз фақат ўзингизни эмас, динингизни ҳам намоён қиласиз. Сизнинг хулқингизга қараб диндорларга баҳо беришади. Қуръони каримда тўғри баҳслашиш ҳақида шундай дейилади:\n«Ва улар ила гўзал услубда мунозара қил» (Наҳл сураси, 125-оят).\nБундай мунозараларнинг яна бир завқли томони бор: бу – мақсад йўлида ҳар қандай восита яхши, дея ҳисоблашдир. Баъзилар агар мақсадлари энг эзгу йўлда бўлса, унга эришиш учун нима қилсам ҳам, тўғри бўлади: айёрлик қилиш, фактларни нотўғри ишлатиш, ёлғон гапириш мумкин, деб ўйлашади. Бу жуда катта хато.\nМана булар ҳам четланиш лозим бўлган нохолис баҳс усулларидан баъзилари:\nМатндан бир қисмини қирқиб олиб, иқтибос келтириш.\nИкки тарафлама, иккиюзлама бўлиш, бир нарсани икки хил стандарт билан ўлчаш.\nАлоҳида кишиларнинг хатти-ҳаракатларини уларнинг эътиқоди билан боғлаш.\nТанлаб таққослаш, урғуни фақат салбий жиҳатга бериш (хунук кўрсатиш учун қарши тарафдан ўзига манфаатлисини танлаб, қолганини инкор қилиш).\nУмуман, агар мажбур бўлиб қолмасангиз, баҳслашмасликка ҳаракат қилинг. Кимнингдир нотўғри иш қилаётганини исботлашга биз масъул эмасмиз. Иккинчи даражали нарсаларни деб ўзимизнинг зиммамиздаги муҳим ишлардан чалғимаслигимиз керак.\nАллоҳ таоло бизни ҳақни ҳақ деб кўриб, унга эргашишга, ёлғонни ёлғон деб кўриб, ундан четланишга муваффақ қилсин.\nМуслима (Анна) Кобулова мақоласи асосида тайёрланди.\n10:55 / 19.11.2016 760\nРамазон табриги (BintuSodiq)\n03:23 / 01.07.2017 916\nИйди Рамазон билан муборакбод этамиз Ҳайит севинч ва хурсандчилик, ризо ва мамнунлик ҳамда даромадлар қозонишу муваффақиятлардан масрур бўлиш кунидир. Ҳар давоми...\n04:35 / 02.05.2019 4296\n07:53 / 02.12.2016 1283\n12:36 / 12 август 1017\n17:06 / 11 август 43\n20:00 / 10 август 555\n12:50 / 10 август 78\n12:50 / 10 август 72\n11:17 / 14 январь 79766


ЎзА - Чиқиндидан иккиламчи хомашё тайёрланмоқда\n06.09.2018 20:24 Чоп этиш версияси\nТадбиркор Шерзод Абдуллаевнинг ушбу бизнес лойиҳаси маҳаллий ҳокимлик томонидан эътиборга олиниб, Наманган шаҳрида ташкил этилаётган “Орзу” кичик саноат зонасидан ярим гектар ер майдони ажратиб берилди.\nТадбиркор бу ерда қисқа муддатда умумий қиймати 2 миллиард 250 миллион сўмлик қурилиш-монтаж, технологик жиҳозлаш ишларини амалга оширди. Хитойдан 180 минг доллар эвазига пластмасса чиқиндиларни қайта ишлаш ускуналари келтириб, ишга туширди.\n– Ҳозирча корхонамизда кунига 1 тонна полимер таркибли, яъни пластмасса маҳсулотлар чиқиндиларини қайта ишлаш қуввати яратилди, – дейди корхона раҳбари Ш.Абдуллаев. – Аҳолидан ва саноат корхоналаридан қабул қилинадиган бундай чиқиндилар дастлаб ранги ва кимёвий таркибига кўра гуруҳларга ажратилади. Сўнг эритиб, хомашё тайёрланади ҳамда уй-рўзғор буюмлари ва бошқа жиҳозлар ишлаб чиқарувчи корхоналарга етказиб берилади.\nКорхонада 20 киши иш билан таъминланди. Лойиҳанинг навбатдаги босқичида энергия тежовчи лампалар ишлаб чиқариш цехи ишга туширилади. Бу иш ўринларини икки-уч баробар кўпайтириш имконини беради.


Мустақиллик йилларида мамлакатимизда бозор муносабатларини жорий этилиши ва ижтимоий иқтисодий муносабатларни ҳуқуқий тартибга солишни такомиллаштириш мақсадида нотариат институти ривожига алоҳида эътибор қаратилмоқда.\nМаълумки, фуқароларнинг ҳуқуқ ва манфаатларини ҳимоя қилиш кўп жиҳатдан улар ўртасида тузиладиган мулкий характердаги шартномаларнинг тўғри расмийлаштирилиши ҳамда томонлар зиммасига олган мажбурияларини ўз вақтида тўлиқ бажарилишига боғлиқдир. Шу боис, мазкур шартномаларнинг қонунда белгиланган талабларга мувофиқ расмийлаштирилиши ҳамда уларнинг ўз вақтида ижро этилишини таъминлашда адлия органларининг нотариал идоралари муҳим ўрин тутади.\nХалқаро анжуманда қайд этилганидек, мамлакатимизда нотариал фаолият Ўзбекистон Республикасининг Конституцияси, Фуқаролик, Оила Кодекси, “Нотариат тўғрисида”ги қонун ва бошқа қонун ҳужжатлари билан тартибга солинади. Нотариал ҳаракатлар ижтимоий, фуқаровий-ҳуқуқий муносабатларни тартибга солиш йўналишида жамият ҳаётида муҳим аҳамиятга эга. Шунинг учун ҳам мамлакатимизда нотариат фаолияти билан боғлиқ фуқаровий-ҳуқуқий муносабатларни тартибга солувчи қонун ҳужжатлари давр талабидан келиб чиққан ҳолда такомиллаштириб борилмоқда.\nПрезидентимизнинг 2010 йилнинг 5 майдаги “Ўзбекистон Республикасида нотариат институтини янада такомиллаштириш чоралари тўғрисида”ги Фармони бу соҳадаги ислоҳотларнинг янги даврини бошлаб берди. Ушбу Фармонга асосан, 2010 йилнинг 15 майидан эътиборан хусусий амалиёт билан шуғулланувчи нотариуслар фаолияти тугатилди. Бу эса, нотариал идораларининг самарали тармоғини тузиш ва уларнинг моддий-техник базасини мустаҳкамлаш ҳамда фуқароларнинг ҳуқуқ ҳамда қонуний манфаатларини давлат томонидан ҳимоя қилишнинг самарали механизимини яратишга хизмат қилди.\nТаъкидлаш керакки, хусусий нотариуслар фаолияти тугатилган бўлсада, Вазирлар Маҳкамасининг қарори билан нотариал округлардаги эҳтиёж инобатга олиниб, қўшимча 220 та давлат нотариал идораси ташкил этилиб, республика бўйича давлат нотариал идоралари сони 540 та, нотариуслар сони эса 738 нафар этиб белгиланди. Ўзбекистон Республикаси Вазирлар Маҳкамасининг 2012 йил 10 апрелдаги қарори билан стажёрлар сони ҳар бир лавозим бўйича республикадаги нотариуслар умумий сонининг 25 фоизини ташкил этиши белгиланди.\nБарча давлат нотариал идораларининг моддий-техника базаси қайта кўриб чиқилди, фуқароларга малакали ҳуқуқий ёрдам кўрсатиш учун зарур қулайликлар яратилди, нотариал ҳаракатлар махфийлигини таъминлаш мақсадида алоҳида хоналар ажратилди. Буларнинг барчаси нотариуслар томонидан фуқароларга ҳамда юридик шахсларга кўрсатилаётган хизмат сифатини яхшилашни таъминлашга, нотариат институтининг нуфузини янада оширишга хизмат қилмоқда.\nСўзга чиққан Германия Федераль нотариал палатаси вакиллари Ўзбекистон миллий қонунчилигидан хабардор эканликларини, унга асосан бўлажак нотариусларга қўйиладиган малака талаблари такомиллаштирилганлиги, нотариус ёши, муддатли стажировка ўташи, қасамёд қилиш тартиблари ҳам белгилаб қўйилгани мазкур институтнинг халқаро талабларга мос келишини қайд этишди. Айниқса, ҳудудий адлия бошқармалари ҳузурида нотариал архивларининг ташкил этилгани юридик ва жисмоний шахсларга маълумотномалар ҳамда архив ҳужжатлари нусхаларини олишларида катта қулайлик яратди. Бу эса фуқароларнинг ҳуқуқий ёрдам олиш масалаларида ортиқча расмиятчиликнинг олдини олиб, нотариал ҳаракатларни ўз вақтида амалга оширишга хизмат қилмоқда.\nАнжуманда нотариат институтининг ташкилий-ҳуқуқий талаблари, нотариусларнинг касбий маҳоратлари, Ўзбекистонда мазкур институтни ривожлантиришнинг миллий қонунчилик асослари, соҳадаги тажрибани халқаро талаблардан келиб чиққан ҳолда янада бойитиш, Германия нотариат палатасининг ўзига хос жиҳатлари, бу борадаги ҳуқуқий ёрдам турлари ҳамда нотариусларнинг касбий маҳоратларини оширишда халқаро ҳамкорлик масалалари юзасидан бир қатор таклифлар ишлаб чиқилди.


Гулнора Каримова - BBC News O'zbek\n...да чоп этилган 10:06 3 июн 202110:06 3 июн 2021\nПойтахтдаги чанг бўронлари, харидори чиқмаган Гулноранинг дачаси ва Ўзбекистон Тожикистон билан нимани келишди?\nИслом Каримов тўнғич қизининг ҳашаматли собиқ дачасига ҳали ҳам харидор чиқмади. Тошкентдаги чанг бўронларининг сабаби айтилди. Тожик зобитлари энди Ўзбекистон олийгоҳларида ўқийди, бунақаси бўлмаган - bbcuzbek.com дайжести.\n...да чоп этилган 5:03 20 апрел 20215:03 20 апрел 2021\nЎзбекистон: Гулнора Каримова мулки очиқ ва шаффоф сотилмоқчи. Сижжакнинг бошланғич нархи ҳозирча номаълум. Аммо, расмийларга кўра, сотувдан тушган пул тўғри маҳаллий бюджетга боради. Сижжак ўзи қандай жой - марҳум президентнинг тўнғичи у ерда қандай дам олган, оромгоҳга яқиндан бир назар.\n...да чоп этилган 11:41 18 ноябр 202011:41 18 ноябр 2020\nМарказий Осиё давлатлари аёл раҳбарга қанчалик тайёр? – Шу кунларда собиқ Шўро давлатлари – постсовет ҳудудида иккинчи аёл президент қудратга келди. Сайланди. Грузия ортидан, Молдовани ҳам аёл киши бошқарадиган бўлди.\n...да чоп этилган 6:48 23 октябр 20206:48 23 октябр 2020\nАёл катта сиёсатга қадам қўйса нима бўлади? - Ўзбекистон ва дунё\nАёл катта сиёсатга қадам қўйса нима бўлади? - Улар ҳақда эркаклар нима дейди? Кураш қоидалари аёллар учун ҳақиқатда бошқачами?\n...да чоп этилган 14:39 14 октябр 202014:39 14 октябр 2020\nЯнгиланди: Қуръони Карим таржимони Шайх Алоуддин Мансур Тошкентда дафн этилди\nЯнгиланди: Қуръони Карим таржимони Шайх Алоуддин Мансур Тошкентда дафн этилди - таниқли дин олими Тошкентдаги "Шайх Зайниддин" қабристонида тупроққа қўйилди.\n...да чоп этилган 9:42 11 сентябр 20209:42 11 сентябр 2020\nЧеченистон: Рамзан Қодиров ҳукуматини танқид қилса, ҳозир нима бўлади?\nЧеченистон: Рамзан Қодиров ҳукуматини танқид қилса, ҳозир нима бўлади? - Шу кунларда ўзини бутилка билан xўрлаш остида чечен ҳукуматидан узр сўраётган йигитчанинг видеоси фаолларни даҳшатга солди.


Франция ҳукумати 2017 йилда тарихда биринчи марта қочқин мақоми сўралган 100 мингдан кўпроқ ариза олди. Бу ҳақда Франциянинг қочқинлар ва апатридларни ҳимоя қилиш бошқармасида (OFPRA) маълум қилинди.\n“2017 йилда бошқармага бошпана берилиши сўралган 100412 та ариза келиб тушган, бу эса 2016 йилдагига нисбатан 17 фоиз кўпроқдир”, дейилган бошқармада. Аризалар кўриб чиқилгандан кейин деярли 43 минг киши қочқин мақоми сифатида бошқарма ҳимоясига олинган.\nБошпана сўраганлардан энг кўпи Албания (7630 ариза), Афғонистон (5987), Ҳаити (4943), Судан (4486), Гвинея (3780) ва Суриядан (3249) келганлар бўлган.\nБошқарма раҳбари Паскаль Брис бундай рекорд даражада сўров олинганига изоҳ берар экан, Францияга қочқинлар оммавий равишда келаётгани ҳақида айтишга ҳали эрта эканлигини айтган. “Гап қочқинлар сонининг ўтган йилга нисбатан 17 фоизга ошгани ҳақида бормоқда ва Германия биздан кўра икки марта кўпроқ бошпана сўровчиларни қайд қилаётганини унутмаслик лозим”, деб айтган Брис.\nФранция қочқинлар бошпана


Гидрометеорология хизмати маркази эртага, 13 июн куни қандай об-ҳаво кутилаётганини маълум қилди.\nТошкент шаҳри. Ҳаво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади, кечга томон 10-12 м/с гача кучайиши мумкин. Ҳарорат кечаси 20-22 даража, кундузи 34-36 даража иссиқ бўлади.\nҚорақалпоғистон Республикаси ва Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда чангли бўрон билан 17-22 м/с гача кучайиши мумкин. Ҳарорат кечаси 20-25 даража, кундузи 34-39 даража иссиқ бўлади.\nБухоро ва Навоий вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда чангли бўрон билан 17-22 м/с гача кучайиши мумкин. Ҳарорат кечаси 20-25 даража, кундузи 34-39 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда чангли бўрон билан 17-22 м/с гача кучайиши мумкин. Ҳарорат кечаси 18-23 даража, кундузи 33-38 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда чангли бўрон билан 17-22 м/с гача кучайиши мумкин. Ҳарорат кечаси 21-26 даража, кундузи 35-40 даража иссиқ бўлади.\nАндижон, Наманган ва Фарғона вилоятлари. Ҳаво бироз булутли бўлади, вақти-вақти билан ўзгариб туради, куннинг иккинчи ярмида баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда чангли бўрон билан 17-22 м/с гача кучайиши мумкин. Ҳарорат кечаси 18-23 даража, кундузи 30-35 даража иссиқ бўлади.


Фарғоналик хотин-қизлар “Ҳар бир оила - тадбиркор” дастури доирасида ўқитилди | O'zLiDeP\nФарғоналик хотин-қизлар “Ҳар бир оила - тадбиркор” дастури доирасида ўқитилди\nO‘zLiDeP Фарғона вилоят Кенгаши “Аёллар қаноти” томонидан Олтиариқ туманида “Ҳар бир оила - тадбиркор” дастурини тарғиб этиш мақсадида ўқув-семинар ташкил этилди.\nТадбирда Фарғона вилояти ҳокимлиги, Олтиариқ туман ҳокимлиги, Фарғона вилояти Давлат хизматлари агентлиги бош бошқармаси, Давлат солиқ бошқармаси, Марказий банк бош бошқармаси, тижорат банклари вакиллари ва журналистлар иштирок этди.\nЎқув-семинар Давлат дастурни амалга ошириш ва бу билан чекка ҳудудларда турмуш даражасини ошириш, оилавий тадбиркорликни ривожлантириш, ёшларни чет давлатларига чиқиб кетишни олдини олиш, хотин-қизлар бандлигини таъминлашга қаратилди.\n– Корхонамизда аёллар ва болалар кийимлари ҳамда чойшаблар ишлаб чиқарилади, – дейди Сабринисо Ваҳобова. – Ишлаб чиқарилган маҳсулотлар ички ва ташқи бозоралар чиқарилади. Бугунги тадбирда иштирокчилар билан корхона ташкил этиш ҳамда бу йўналишда учрайдиган муаммоларни бартараф этиш бўйича амалий суҳбат олиб борилди. Ўйлайманки, бизнинг маслаҳатларимиз тадбир иштирокчиларининг тадбиркорликка бўлган қизиқишларини янада оширди.\nМаҳорат дарси Лолахон Муротованинг “Нурлиобод” фермер ҳўжалигида давом этди.\nЖуда ажойиб бўлибди тадбир\nШоира Хасанова Жиззах вилояти Аёллар қаноти2018-07-06 13:22:09\nТадбир ташкилотчиларига хам омадлар тилайман! Аёлларимизнинг тадбиркорлик ва фермерлик сохасида эришаётган ютуқларидан қувонамиз!Бу каби ўқув-семинарлар ҳар бир оилани тадбиркорликка бўлган қизиқишини кўчайтиради.\nМатлуба Жўраева Сурхондарё вилоят Кенгаши "Аёллар қаноти" бўлим мудири 2018-07-05 10:44:22\nАёллар қаноти томонидан ўтказилган тадбир жуда чиройли ўтказилган. Хозирги кунда хотин-қизларимиз барча сохада фаол, айниқса, тадбиркорлик ва фермерлик сохасида, Аёллар қаноти фаоллари уларнинг муаммоларини ўрганиб яқиндан ёрдам бермоқдалар\nТолипов Элёржон Риштон тумани БПТ раиси2018-07-04 13:56:52\nАВВАЛЛАРИ АКСАРИЯТ ҚИШЛОҚ АЁЛЛАРИ ДАЛА МЕХНАТИ БИЛАН БАНД БЎЛИШГАН. БУГУНГИ КУНДА АЁЛЛАРИМИЗ УЧУН ҚАРАТИЛГАН ЭЪЬТБОР, ЯРАТИБ БЕРИЛАЁТГАН ШАРОИТ ВА ИМТИЁЗЛАР ЧЕКСИЗ. ХАР БИР ОИЛА ТАДБИРКОР ДАСТУРИ ҲАМ АЙНИҚСА ЧЕККА ХУДУДЛАРДАГИ ҚИШЛОҚ АЁЛЛАРИ УЧУН АЙНИҚСА КАТТА ИМКОНИЯТ. УЛАР ОРАСИДА ХУНАРМАНДЛАР ВА ТАДБИРКОРЛИК САЛОХИЯТИ БОР ОПА-СИНГИЛЛАРИМИЗ ЖУДА КЎПЧИЛИКНИ ТАШКИЛ ЭТАДИ. УЛАРНИ УШБУ ДАСТУРНИНГ МАЗМУН МОХИЯТИ БИЛАН ТАНИШТИРИШ МАҚСАДИДА ЎТКАЗИЛГАН СЕМИНАР ЭСА АЛБАТТА ЎЗ НАТИЖАСИНИ БЕРАДИ\nАхрор Туйчиев O'zLiDeP Тошкент вилояти Кенгаши матбуот хизмати2018-07-04 09:30:23\nO‘zLiDeP "Аёллар қаноти” томонидан “Ҳар бир оила - тадбиркор” дастурини тарғиб этилиши тадбиркор аёлларни кўпайишига, хотин-қизларнинг тадбиркорлик йуналишида қўллаб-қувватланишига ва иш фаолиятини янада самарали бўлишига кўмак беради.\nРахманова Гульнара УзЛиДеП Тахтакупир туман Кенгаши ижрочи котиб 2018-07-04 08:09:10\nПартия тамонидан утказилаетган жойлардаги уқув-семинарларнинг маскади бир, биринчи навбатда ахолининг сиёсий ва хукукий саводхонлигини ошириш, тадбиркорлик йуналишини куллаб кувватлаш борасидаги давлатимиз тамонидан каъбул килинаетган карорлар хакида тушинтиришлар бериш, чекка ҳудудлардаги ахолининг турмуш даражасини ошириш, жойларда оилавий тадбиркорликни ривожлантириш, ёшларни ва хотин кизларнинг чет давлатларига чиқиб кетишни олдини олиш уларнинг бандлигини таъминлашга қаратилмокда.\nХолмурод Сориев, Халқ депутатлари Нуробод туман Кенгашидаги O'zLiDeP депутатлик гуруҳи раҳбари2018-07-03 21:42:12\nАёлни иш билан таъминлаш- шу оиланинг тинчлиги, фаровонлиги таъминланди деганидир. Шунинг учун бу борада партиямиз фаоллари ва депутатларимиздан юксак фидойилик, фаоллик, ҳаракатчанлик, ташаббускорлик ва шижоат талаб этилади.\nНосирова Шоира Кармана туман Кенгаши депутати2018-07-03 19:37:30\nO‘zLiDeP "Аёллар қаноти” томонидан “Ҳар бир оила - тадбиркор” дастурини тарғиб этиш тадбиркор аёлларни кўпайишига, иш фаолиятини янада самарали бўлишига кўмак беради.\nСергели туман Кенгаши ижрочи котиб М.Бозорова2018-07-03 17:59:45\nO‘zLiDeP "Аёллар қаноти” томонидан “Ҳар бир оила - тадбиркор” дастурини тарғиб этиш мақсадида ўқув-семинар ташкил этилгани қувонтиради ҳар бир кишини. Бу каби ўқув-семинар ҳар бир оилани тадбиркорликка бўлган қизиқишини кўчайтиради.


Ўзбекистон Болгария билан яқинлашмоқчи\nГарчи ЕИ нинг янги ва ҳали синалмаган аъзоси бўлса-да¸ Болгария президенти қарорлари ҳам бевосита ëхуд билвосита бўлсин иттифоқ умумсиëсатининг ифодаси бўлиши мумкин.\nТошкентга келган Болгария раҳбари ҳамкасби билан ўзаро муносабатларни янада кенгайтириш ҳамда муҳим минтақавий ва халқаро масалаларни муҳокама қилди.\nПрезидент Парванов Андижон воқеаларидан бери Ўзбекистонга ташриф буюрган Европа Иттифоқи раҳбарларининг иккинчиси, ўтган ойда жазо санкциялари юмшатилганидан бери келганларнинг эса биринчиси бўлди.\n2007 йилда Европа Иттифоқига қўшилган Болгария, иттифоқнинг Марказий Осиёга нисбатан янгича, “реалполитик” сиёсати ва Ўзбекистон ҳукуматига жорий қилинган санкцияларнинг бекор қилинишини ёқловчи Европа аъзоларидан бири ҳисобланади.\nЎтган ой, санкциялар бекор қилинишини истайдиган яна бир Европа давлати – Латвия президенти Валдис Затлерс ҳам давлат ташрифи билан Тошкентга келган эди.\nЎзбекистонлик мустақил сиёсатшунос Фарҳод Толибов, расмий Тошкент билан алоқаларини яқин деб бўлмайдиган бу давлат раҳбарлари ташрифининг мутлақ икки томонлама муносабатлар контекстида амалга оширилилаëтганини айтади.\nАйни пайтда бу таҳлилчи¸ Латвия ва Болгария президентларининг расмий Тошкентга нисбатан ëндашуви кейинги уч йил мобайнида анча путури кетиб қолган Ўзбекистон-Европа муносабатларини қайта жонлантиришга ҳисса қўшишини ҳам қайд этади.\n- Бу каби ташрифларнинг биз дипломатик алоқа ўрнатган давлатлар билан эртами-кечми амалга оширилиши табиий. Болгария раҳбари билан Ўзбекистон раҳбарининг учрашиши олдиндан режалаштирилган воқеа бўлиб, икки томонлама дипломатик, сиëсий, маданий, иқтисодий алоқаларни яна кўтаришга қаратилган деб ўйлайман. Яқиндагина Латвия президенти билан бўлган учрашувдан сўнг бўлаëтган яна бир Европа мамлакати раҳбари билан учрашув, албатта Ўзбекистоннинг Европа йўналишида бўлаëтган саъй ҳаракатларидан дарак бераяпти. Яъни Ўзбекистон ташқи сиëсатида Европа вектори кучайиб бораëтганлиги кўзга ташланаяпти. Менинг ўйлашимча, Европа айрим давлат раҳбарлари орқали аста-секин Ўзбекистон билан муносабатларни тиклаб келаяпти ва Ўзбекистон ҳам бундан жуда манфаатдор.\nЕвропа Иттифоқи Андижон воқеаларидан кейин Ўзбекистон билан муносабатларнинг қайта тикланиши, хусусан санкцияларнинг бекор қилинишига асосий шарт сифатида, Тошкент ҳукуматидан мамлакатдаги инсон ҳуқуқларига оид вазиятни яхшилашни талаб қилган. Санкциялар юмшатилганидан бери эса, Ўзбекистонда бир неча ҳуқуқ ҳимоячиси узоқ муддатларга қамоққа ҳукм қилинди.\nФарҳод Толибов фикрича, Болгариядек санкциялар бекор қилиниши ғоясини ёқлаб келган давлат билан муносабатларнинг ривожланиши, Тошкент ҳукуматини ундан кутилаётган ислоҳотларга рағбатлантиради.\n- Бу фақатгина Ўзбекистон ва Болгария орасидаги муносабатга тааллуқли. Яъни иқтисодий ҳамкорлик, маданий ва бошқа соҳаларга. Лекин барибир бу ташрифни Европанинг Ўзбекистонга қаратилган сиëсатининг кичик бир бўлаги, кичик бир қисми деб кўрсак, у бевосита бўлмаса ҳам билвосита¸ Ўзбекистонга қўйилган маълум талабларни амалга оширишда ҳисса қўшиши мумкин, дейди ўзбекистонлик сиёсий шарҳловчи Фарҳод Толибов.\nЛондондаги халқаро муносабатлар бўйича қироллик институтининг Россия ва Евроосиё масалалари бўйича таҳлилчиси, профессор Юрий Фёдоров ҳам Европа Иттифоқининг янги аъзоси бўлмиш Болгария каби давлат раҳбарининг Тошкентга ташрифи, шубҳасиз, Ўзбекистон-Европа Иттифоқи муносабатларини боши берк кўчадан чиқаришга қаратилган, дейди. Лекин бу ташрифдан Тошкент ҳукуматининг инсон ҳуқуқлари ёхуд демократияга оид ислоҳотларга илҳом олишини кутмаслик керак¸ деб қўшиб қўяди Фëдоров.\n- Кейинги пайтда кўпайиб қолган ўзаро борди-келдилар, албатта, Европа билан Ўзбекистон ўртасидаги муносабатлар тенденциясининг мантиқий ифодасидир. Бу тенденция иккала томоннинг боши берк кўчадан чиқиш истаги билан шартланган.\nБу хоҳиш-истакларнинг мотивлари ҳаммага маълум – Тошкент халқаро майдонда путури кетган обрўсини тикламоқчи ва Ғарб билан муносабатларини яхшиламоқчи. Европа Иттифоқи эса, Марказий Осиёнинг табиий бойликларидан баҳраманд бўлишни истайди.\nЛекин Болгария президентининг давлат ташрифига, мутлақ боши берк кўчадан чиқиш уриниши деб қараган бўлардим, яъни Ўзбекистонда инсон ҳуқуқлари вазияти ёмонлашаётган шароитида, Европа санкцияларни бекор қилишини нима биландир оқлаши керак. Бу каби ташрифлар эса, Ўзбекистонда инсон ҳуқуқлари вазияти яхшиланаётганига оид баёнотлар беришнинг қулай фурсатидир.\nАлбатта, бу фақат истакни ҳақиқат қилиб кўрсатишга уринишдан бошқа нарса эмас, чунки асл вазият қандай эканини иккала томон ҳам билади¸ аммо бунга панжа орасидан қараш энг тўғри йўл деб ҳисоблайди, - дейди Лондондаги халқаро муносабатлар бўйича қироллик институти профессори Юрий Фёдоров.\nБолгария президентининг Тошкентга сафари туғдирган бу каби мулоҳазаларга изоҳ сўраш¸ қолаверса Парванов ва Каримов сўзлашуви якунларига оид тафсилотларни ўрганиш мақсадида Ўзбекистон президенти матбуот хизмати билан ҳам боғландик. Аммо анъанага содиқ қолган бу идора вакиллари Озодликка маълумот беришдан бош тортдилар.


«Ўзбекистон ҳаво йўллари» «Tadjik Air» самолётига техник хизмат кўрсатди\n18:49 / 01.05.2017\n«Ўзбекистон ҳаво йўллари» МАКнинг «Uzbekistan Airways Technics» авиакорхонаси мутахассислари Тожикистоннинг «Tadjik Air» авиакомпанияси самолётида техник хизмат кўрсатиш бўйича ишларни амалга оширди. Бу ҳақда Кун.uz’га МАК ахборот хизмати хабар берди.\nЖорий йилнинг 18-28 апрель кунлари "UAT" авиакорхонасида «Tadjik Air» авикомпаниясининг Boeing 767-300 самолёти А-check мураккаб шакли бўйича техник хизматдан ўтказилди. Авиадвигатель, автопилот тизимидаги шассининг учта тиргагидаги камчиликларни бартараф этиш бўйича таъмирлаш ишлари ўтказилди.\nБу тожик авиаташувчисининг биринчи буюртмаси эмас, «Tadjik Air»нинг аввалги самолёти - Boeing-757-200’га «UAT»да ўтган йилнинг декабрь ойида техник хизмат кўрсатилди ва таъмирлаш ишлари олиб борилди.\nШуни таъкидлаб ўтиш жоизки, айни дамда «Uzbekistan Airways Technics» авиакорхонасида Қозоғистоннинг «SCAT» авиакомпаниясига тегишли учта самолётга техник хизмат кўрсатилмоқда.\nЎзбекистон ҳаво йўллари самолёт Tadjik Air


Коронавирус учун светофор. Ўзбекистонда COVID-19га қарши қурашиш учун рангли ҳудудлар жорий этилмоқда. Бу нима эканлигини кўриб чиқамиз Ўзбекистон янгиликлари\nКоронавирус учун светофор. Ўзбекистонда COVID-19га қарши қурашиш учун рангли ҳудудлар жорий этилмоқда. Бу нима эканлигини кўриб чиқамиз\nЎзбекистон, Тошкент – Batafsil.uz ЯА. Мухбиримиз маълум қилишича, 8 май кунидан бошлаб Ўзбекистонда коронавирус тарқалиши хавфининг рангли режими жорий қилинмоқда.\nБу светофорнинг ўзи нима эканлигини кўриб чиқишга ҳаракат қиламиз.\nЖами мамлкат бўйича қизи (хавфли), сариқ (ўрта хавфли) ва яшил (хавфсиз) рангли ҳудудлар жорий этилади. Уларнинг вилоятлар бўйича кўриниши қўйидагича:\nҚорақалпоғистон Республикаси, Андижон, Наманган, Фарғона, Самарқанд,\nТошкент, Бухоро ва Сирдарё вилоятлари.\nМазкур ҳудудларда қуйидаги фаолият турларига рухсат берилади:\nТошкент шаҳри, Сурхондарё ва Хоразм вилоятлари.\nМазкур ҳудудда "қизил" ҳудудга қўшимча равишда яна қуйидаги фаолият турларига рухсат берилади:\n- йўналишсиз таксида (махсус талаблар асосида) йўловчи ташиш, велосипед ва скутерда ҳаракатланиш.\nНавоий, Жиззах ва Қашқадарё вилоятлари\nУшбу ҳудудда “қизил” ва “сариқ” ҳудудларда кўрсатилган соҳа ва тармоқлардан ташқари қўшимча равишда:\n- парк ва истироҳат боғлари фаолиятига (аттракцион ва кўнгилочар объектлар фаолияти бундан мустасно),\n- автотранспортларнинг стикерсиз ҳаракатига,\n- давлат ташкилотларида фуқаролар қабулларига ҳам рухсат берилади.\n- деҳқон бозорлари ва озиқ-овқат савдо нуқталарини пирометрлар ва антисептик воситалар билан жиҳозлаш, ҳар бир фуқаронинг тана ҳароратини ўлчаб, 37.0 С ва ундан юқори бўлган ҳолатда, ушбу мажмуаларга киритмаслик.\nШуниси қизиқки, ҳудудлардан ташқари маълум касб эгаларининг ишлашлари учун айрим шартлар киритилмоқда.\nЙўналишсиз такси ҳайдовчилари учун талаблар\nЙўловчи ташиш учун автотранспорт воситаси салонида ҳайдовчи ўриндиғи йўловчилар ўриндиғидан шаффоф пластик ёки махсус плёнка билан тўсилган бўлиши, ҳайдовчи ва йўловчи тиббий ниқобда бўлиши (тиббий ниқобсиз йўловчини ташиш тақиқланади), йўловчиларни автотранспорт воситаси салони орқа ўриндиғига ўтказилиши ҳамда фақат ўз (автотранспорт воситаси давлат рўйхатидан ўтказилган) ҳудудида ҳаракатланиши лозим.\nСартарошхоналар учун талаблар\nСартарошхонада шахсий ҳимоя воситалари — тиббий халат ёки комбинезон, тиббий ниқоб (N 95 ёки устма-уст 2 та оддий спанбонд ниқобли), юзни тўлиқ тўсадиган ҳимоя маскаси ва тиббий қўлқоп бўлиши лозим. Ишлаш тартиби "1 та хизмат кўрсатувчи шахс — 1 та мижоз" тамойили асосида бўлиши лозим.\nСавдо мажмуалари фаолиятига қатъий ижтимоий масофани сақлаган ҳолда рухсат этилади. Бунда савдо мажмуасининг аттракцион, кўнгилочар, овқатланиш бўлинмалари, кинотеатр ва ўйин майдончалари фаолиятига рухсат берилмайди.\nЯна бир муҳим жиҳат шундан иборатки, вилоятлараро ва шаҳарлараро қатновларни амалга ошириш бўйича белгиланган чекловлар сақлаб қолинади. Яъни, вилоятлар ва шаҳарлар ўртасида стикерсиз ҳаракатланиш ман этилади.\n- доимий рўйхатдан ўтган ҳолда “қизил” тоифага кирувчи ҳудудларда меҳнат (хизмат) фаолиятини амалга ошираётган давлат органлари ва муассасалари (нодавлат ташкилотларида – иш берувчи томонидан тақдим этиладиган тегишли рухсатнома асосида) ходимларига мазкур ҳудудга кириш ва чиқишга;\n- фермер ва деҳқонлар томонидан етиштирилган мева-сабзавот, полиз ва кўкат маҳсулотларини жойларга етказиш мақсадида вилоятлараро ва шаҳарлараро қатновларни амалга оширишга рухсат берилади.


Улкан орзулар оғушида / CHAMPIONAT.asia\n21:28"Реал" футболчиси жамоа машғулотида жароҳат олди 10 20:59Пол Инс: "Санчес МЮни танлади, чунки "Сити"да ном ҳам, совринлар ҳам, тарих ҳам йўқ" 20 20:32Маркиньос Неймар трансфери ҳақида: "Испан матбуоти бизни безовта қилмоқчи" 4 20:11“Локомотив” Дубай йиғинидаги сўнгги ўйинида “Краснодар” билан баҳс юритди 13 20:04Майкл Оуэн: "Санчес МЮни эмас, "Сити"ни танлаши керак эди" 15 20:02“Хоразм” тайёргарликни қачондан бошлайди? 22 19:36Юпп Хайнкес 2013 йилда "Челси" ва ПСЖга рад жавобини берган 12 19:14Моуриньо Санчес ҳақида: "МЮга ҳужумда рақобат зарур" 13 19:07Эрнесто Вальверде: "Месси менга кўп ташвиш келтирган" 19 18:53Умид Аҳмаджонов "Реал Мадрид" Академияси директори билан учрашди 38 18:47АПЛ клуби ўз сафига футболчи қўшиб олди 4 18:27Омар Моманидан янги карикатура: Санчес нега МЮга ўтишни истади? 18 18:20Сэр Алекс Фергюсон Алексис Санчесни кутиб олди + ФОТО 13 17:49Мессининг кечаги ишини кўрдингизми? (ВИДЕО) 34 17:28Йўғе?! Балотелли "Ювентус"га ўтади 17\nУлкан орзулар оғушида\nБугунги кунда юртимизда футбол инфраструктураси анча ривожланди.\nШунга монанд равишда, жойларда фаолият юритаётган футбол мактабларида ҳам талантли ва маҳоратли ёш футболчилар таълим ва тарбия олишиб, етишиб чиқа бошлашди.\nБиз сайтимиз орқали ана шундай ёш ва келажаги порлоқ ёш футболчилар ҳақида алоҳида саҳифа қилиб, улар ҳақида туркум мақолалар бериб боришни анчадан бўён ният қиламиз-у, аммо бунга ҳар доим ҳам имкониятимиз етавермайди. Шундай бўлсада, бу ишга бугун қўл урдик.\nАфсуски, бизда ривожланган мамлакатлардагидек ёш футболчиларни танлаш ёки уларни бирон бир жамоага тавсия қилиш ишлари ҳали кўнгилдагидек йўлга қўйилмаган, балки бу иш ҳозирча ўзаро таниш-билишлик орқали амалга оширилади. Йўқ, биз буни танқид қилишдан йироқмиз. Албатта, келажакда бу иш ҳам бизда ривожланади, бунга асло шубҳа қилмаймиз. Биз бир нарсага қаттиқ ишонамизки, бизда ҳам талантлар ғиж-ғиж аммо шу талантларнинг ҳаммасида ҳам таниш-билишлар йўқ. Оқибатда шундай талантли ёшлар баъзан назардан четда қолиб, охир-оқибат футболдан бошқа соҳага ўтиб кетишга мажбур бўлишади. Ана шуниси жуда ачинарли ҳолат.\nБиз қуйида бир ёш футболчи ҳақида қисқача ҳикоя қилмоқчимиз. Унинг орзулари жуда катта. Умид қиламизки, бу ёш футболчининг келажаги порлоқ ва албатта катта футболда ўзини кўрсатади. Зеро, орзуга айб йўқ.\nХудойназаров Қобилбек, 1996 йил 24 январда Қашқадарё вилояти, Шаҳрисабз шаҳрида зиёли оилада таваллуд топган. Ўтган йил Муборакдаги “Машъал” футбол академиясини тамомлаган. Бўйи 1.73 м. Вазни 63 кг. Чап қанот химоячиси маҳоратини эгаллаган.\nЁш футболчи ўзи ҳақида шундай ҳикоя қилади: - “футболга қизиқишим 5 ёшимдан бошланган. Менда футболга меҳр ўйғонишида дадам сабабчи бўлганлар, у киши иложи бўлса, биронта футбол учрашувини ўтказиб юбормайдилар, шундан бўлса керак мени келажакда футболчи бўлишимни жуда ҳоҳлайдилар. Бу албатта болалигимдан менда футболга қизиқиш пайдо қилган. Маҳалламиздаги тенгдошларим билан футбол ўйнаш энг севган машғулотимга айланди. Ўшандан сўнг дадам мени “Хисор” стадионига олиб бордилар ва Ўктам Худойбердиев қўлларига топширдилар. Ўктам акадан анча нарсаларни ва дастлабки футбол сир-асрорларини ўргана бошладим. 2009 йили “Машъал” футбол клубининг етук мутахассислари кўригидан ўтиб, “Машал” футбол академиясига ўқишга қабул қилиндим. У ерда мен ўз тенгдошларим қаторида ўз касбининг моҳир усталари бўлмиш мураббийлар қўлида футбол сирларини ўргана бошладим. “Машъал” футбол академиясида менга мураббийларим Ж.Ботиров, Ж.Саидов, В.Келдиев, Э.Рапатов, Н.Шоимовлар футбол сирларини меҳр билан ўргатдилар. ўқиш жараёнида биз гуруҳимиз билан Қозоғистоннинг Қаратау шаҳрида, Россиянинг Анапа шаҳрида бўлиб ўтган футбол мусобақаларида иштирок этиб, фахрли I,II ўринларни эгаллаганмиз.\nЭнг яхши кўрган футболчим, “Барселона” клуби ҳимоячиси - Карлес Пуйол. Ўзимизнинг футболимизда ёрқин ўйин кўрсатиб келаётган, “Насаф” жамоаси аъзоси – Шуҳрат Муҳаммадиевдир, мен уларга жуда ҳавас қиламан ва шундай футболчилардек бўлишга ҳаракат қиламан. Орзуим катта футболга кириш ва келажакда терма жамоамиз сафида она Ватаним шарафини ҳимоя қилсам, дейман”\nОрзуга айб йўқ, дейдилар. Биз ҳам Қобилбекка “орзуларингиз амалга ошсин деймиз”, деймиз. Келгусида мамлакатимиз футбол майдонларида жавлон уриб, етакчи футболчилар сафида кўришни ният қилиб қоламиз.\nЗиёдулла Сафаров тайёрлади.


"Мажнун" фильми режиссёри: Мухлислар кинога фақат актёрларнинг чиройли қошу кўзи учун тушишмайди\n13:29 / 14.02.2016\nСўнгги кунларда ОАВда ва ижтимоий тармоқларда Жаҳонгир Аҳмедов режиссёрлигидаги "Мажнун" фильми атрофида турли шов-шувлар кенг тарқалди.\nАввалига фильмда бош қаҳрамонни ижро этган таниқли актёр Улуғбек Қодиров суратга олиш ишларида ўзи кутилмаган қийин синовлардан ўтишига тўғри келгани ҳақида норозилик билан баён қилган ва бу ҳақда батафсил маълумот сўралганида, режиссёрга мурожаат қилишни тавсия этганди.\n"Мажнун"— бу сўнгги ролимга айланиши мумкин эди", дея ёзганди актёр ўз инстаграмида.\nШунингдек, у ўзининг фильм премьерасига бориши ҳам сўроқ остида эканини қўшимча қилганди.\nРежиссёр эса шу ва бошқа саволларга ўз инстаграмида ҳам батафсил жавоб қайтарган.\n"Аввалига хурсанд бўлгандим. Нима бўлганда ҳам фильм ҳақида ёзишмоқда ва буни мухлислар ўқишмоқда деб. Лекин воқеалар ривожи кескинлашиб кетди. @Kun.uz мендан изоҳ сўради, мен шу ерда жавоб бераман".\nУ Улуғбек Қодировнинг норозиликларига "Мажнун" фильмини суратга олиш вақтида у ҳақиқий бўрилар билан юзма-юз келгани сабаб бўлиши мумкинлигини айтган.\n"Агар гап ҳақиқий бўрилар ҳақида бўлса, тан оламан шундай бўлди. Тан оламан, улар билан ишлаш жуда хавфли бўлди. Бутун ижодий гуруҳ мана шундай шароитда ишлади. Ахир мухлислар учун шундай қилиш керак. Улар ҳаётий ва сифатли фильм кўришлари керак. Буни қанчалик уддаладик, албатта томошабин ҳал қилади", дейди у.\nУ Улуғбек Қодировнинг премьерага келмаслиги мумкинлиги ҳақидаги саволга жавоб қайтарган.\n"Улуғбекнинг бу фильм яратилишида кўп меҳнати сингди. Фильмнинг суратга олиш ишлари жараёнида 1 ойни Жиззах тоғларида ўтказдик. Улуғбек фильм тайёрланиши учун талаб қилинган барча ишларни сидқидилдан бажарди, 1 ҳафта от минишни ўрганди. Жараёнда у ўз маҳоратини яна бир бор намоён этди.\nКелишмовчиликларни эса у билан алоҳида гаплашиб, ҳал қилиб оламиз. Лекин, у албатта премьерага келса керак", дейди режиссёр.\nШунингдек, таҳририят режиссёр билан телефон орқали боғланди.\nУ бугунги кунда барча соҳада тўхтовсиз ривожланишлар кетаётгани борасида тўхталиб, ўзбек киносида ҳам актёрларнинг суратга олиш жараёнида жонли ва хавфли саҳналарда каскадёрларсиз, ўз маҳоратини кўрсатган ҳолда иштирок эта бошлаши даври келганига урғу қаратди.\nУ ўзининг ўзгача руҳда ва шаклда ишланган янги фильми ҳақида муносабат билдириб, қуйидагича изоҳ беради.\n"Ахир қачонгача мухлислар кинога фақат актёрларнинг чиройли қошу кўзини кўриш ёки чиройли овозларини эшитиш учун тушишади. "Мажнун" фильмида мухлисларга ўзбек киносининг янги қирраларини кўрсатиб беришга ҳаракат қилдик".


МилиционерНИ ва милиционерДАН ҳимоя қиладиган қонун лойиҳаси тайёрланди\nЎзбекистонда “Ички ишлар органлари тўғрисида”ги қонун лойиҳаси тайёр бўлди.\nМамлакат Ички ишлар вазирлиги матбуот хизмати 23 ноябр куни тарқатган бу хабарни Олий Мажлис Сенати Қонунчилик ва суд-ҳуқуқ қўмитаси раиси Светлана Ортиқова тасдиқлар экан, қонун лойиҳаси парламентнинг навбатдаги ялпи мажлиси кун тартибига киритилмаганини маълум қилди.\nВазирлик матбуот хизматига кўра, янги қонун лойиҳаси тегишли вазирликлар ва идоралар муҳокамасидан ўтказилиб, Вазирлик Маҳкамаси ҳукмига ҳавола этилган.\nМилиция тўғрисидаги қонуннинг зарур эканлиги тўғрисида жамоатчиликнинг фаол қатлами вакиллари Ўзбекистон мустақилликка эришганидан буён айтиб келади.\nОзодлик радиоси жорий йил бошида “Ўзбекистонда нега милиция тўғрисида қонун йўқ?” мавзуида тайёрлаган эшиттиришда иштирок этган сенатор Светлана Ортиқова “20 йил давомида нима учун милиция тўғрисида қонун қабул қилинмади?” деган саволга жавобан бундай деган эди.\n- Демак, давлат ва жамиятга ҳали унақа қонун керак эмас. Қонун қачон қабул қилинади ëки қачон ўзгартириш ва қўшимчалар киритилади? Жамият ва давлатга бу қонун керак, қанақадир жамиятдаги муносабатларни тартибга солиш керак. Яна бир бор қайтараяпман, қонунчилик ташаббусига эга бўлган субъект шунақа хулосага келса, демак шундай қонун лойиҳасини ишлаб чиқади. 20 йил ичида шу қонун қабул қилинмадими, демак жамият ва давлатга ҳозирча шундай қонун керак эмас, деган эди Светлана Ортиқова.\nСенатор Ортиқова бу фикрни Озодликка 2012 йилнинг 13 январида билдирган эди.\nОрадан 10 ой ўтиб қонун лойиҳаси тайёр бўлган экан, демак, унга Ортиқова айтган зарурат сезилиб қолибди.\nАслида эса бундай зарурат, кузатувчилар фикрича, доимо мавжуд эди ва бу бир чети ички ишлар органларига тааллуқли ҳар бир воқеа-ҳодисада сезилади.\nМилиция ходимларининг ўзлари билан бўладиган суҳбатлардан ички ишлар органлари тўғрисидаги\nқонун милиция ходимиНИ ҳимоя қилиш учун зарур\nэканлигига амин бўласиз.\nДавлат автомобил назорати хизматининг яқинда Озодлик билан Фарғонадан боғланган бир ходими исмини айтмаслигимиз шарти билан ойлик маошларининг 5 дан 1 қисмигина қўлларига тегиши тўғрисида ҳикоя қилиб берди.\n- Хаëлимда мен 2012 йилда умуман ойлик олмадим. Мен ойликка қўл қўйдим, лекин ойлик берилмайди. Ойлик кетади кетадиган жойига ëки қанақадир проблемаларга. Мана оддийгина¸ менга поошрение чиқди. Яхши ишлаганимгами¸ нимага бўлса¸ менга 50 минг сўм рағбатнома берилди. Рағбатномага қўл қўйдим. Лекин пули менга берилмади. Нима учун берилмадики, мен қўлимда ишлатиб турган радарнинг бир йиллик яроқлиги сертификати учун 50 минг сарфланишига олиб қолинганмиш. Мана шунақа ҳолатлар билан пул қўлга тегмайди, дейди Давлат автомобил назорати хизматининг яқинда Озодлик билан Фарғонадан боғланган бир ходими.\nАвтомобил назорати ходимининг суҳбат давомида айтишича, у ҳар ойда 650 – 700 минг сўм маошга қўл қўяди. Бироқ қўлга:\n- 100-150 минг тегиши мумкин, холос. Бўлмаса 70-80 минг ҳам тегади. Ëки умуман тегмайди - сиз қарз бўлиб чиқиб кетиб қолади, дейди Давлат автомобил назорати хизматининг Фарғонадан боғланган бир ходими.\nУшлаб қолинадиган пулнинг асосий қисми, милиция ходимининг айтишича, жарима квитанциялари кўринишида берилади.\nМаоши ўрнига олган квитанцияларини автоҳаракат нозири қоида бузадиган ҳайдовчиларга жарима солиш билан пулга айлантиради ва чўнтагига солади.\nҚонун милиция ходимиДАН фуқароларни ҳимоя қилиш учун зарур\nШуниси қизиқки, бундай зарурат мавжуд эканлигини Ўзбекистон расмийларининг ўзлари ҳам тан олади.\nИчки ишлар вазирлиги матбуот хизматидан олинган маълумотларга таяниб, 23 ноябр куни эълон қилинган хабарларда қонун лойиҳаси вазирликда ўтказилган давра суҳбатида муҳокама қилингани, унда иштирок этганлар ҳанузгача милиция ходимлари томонидан “жисмоний куч, ўқ отар қуроллар ва махсус воситалар қўлланиши шартлари ва тартиби қонун билан белгилаб қўйилмагани, бу ҳолат эса, инсон ҳуқуқ ва эркинликларига дахл қилиши, турли қонунбузарликларга ва ваколатларни суиистеъмол қилишга олиб келиши мумкинлигини” таъкидлаб ўтганлар.\nМаълумки, Жазони ўташ муассасаларида қийноқ қўлланишига барҳам бермаётгани учун Ўзбекистон бир неча йилдан бери халқаро танқид объекти бўлиб келади.\nЎзбекистон мустақил ҳуқуқ ҳимоячилари ташаббус гуруҳи матбуот маркази жорий йил июнида мамлакат қамоқхоналаридан бир йилда камида 200 маҳбус жасади чиқиши тўғрисида хабар қилган эди.\nМарказ қийноқ қурбонлари ҳисоб-китобини қилар экан, уларнинг яқинлари билан ўтказилган суҳбатлар, ёзма аризалар ҳамда инсон ҳуқуқлари ҳимоячиларининг хабарларига таянган.\nҲуқуқ ҳимоячилари фикрича, милиция ходимларининг зўравонлиги сабабларидан бири уларга оид қонуннинг мавжуд эмаслигидадир.\nШу пайтгача Ўзбекистон Ички ишлар вазирлиги органлари фаолияти бир қатор қонуности ҳужжатлари ва турли йўриқномалар билан бошқарилиб келади.


Икки хил кўзли коала » Ўзбекистон янгиликлари – Zamin.uz\nИкки хил кўзли коала\nЎтган ойда Австралиянинг Брисбен шаҳри яқинидаги автомобил йўлидан ўтаётган йўловчилар йўл четида ётган коалани кўриб қолишади. Текшириб кўргач, уни машина уриб кетган, деб таҳмин қилиб Австралия ҳайвонот боғи ветеринария шифохонасига олиб келишади.\nКоала керакли муолажалардан кейин тузалгач шифокорлар ғалати ҳолатга дуч келишди. Коаланинг кўзлари икки ҳил, битта кўзи ҳаворанг, иккинчиси жигар рангида эди, деб хабар беради segodnya.ua. Бу ҳолат гетерохромия, яъни кўпроқ уй мушуклари ва итларда учрайдиган мутация ҳолати ҳисобланади. Коалаларда бу биринчи марта ҳужжатли гетерохромия ҳолати эканлиги эҳтимолдан ҳоли эмас.\n00:00 Японияда фил ҳайвонот боғи ходимини хартуми билан уриб, ўлдириб қўйди\n14:17 Дунёнинг энг кекса бегемоти ўлиб қолди\n11:31 Жанубий Кореяда 60дан ортиқ автомобил иштирокида ЙТҲ содир бўлди


Ўзбекистон ҳудудлари бўйлаб 1 май куни жами 58 235 киши COVID-19’га қарши эмланди.\nШу тариқа айни кунгача Ўзбекистонда коронавирус инфекциясига қарши эмланган фуқаролар сони 856 016 нафарга етди.\n1 май кунидаги эмлаш кўрсаткичлари бўйича юқори ўринларни\nАндижон вилояти (8852 нафар),\nСамарқанд вилояти (7309 нафар),\nНаманган вилояти (7229 нафар) банд қилди.\nФарғона вилоятида 123 064 нафар,\nНаманган вилоятида 92 103 нафар,\nАндижон вилоятида 91 120 нафарни ташкил қилмоқда.\nБир ой давомида қайси ҳудудда қанча аҳоли эмланди?\nЎзбекистонда вакцинациянинг биринчи босқичи 1 апрель куни бошланганди. Ўшанда:\nбиринчи галда Қорақалпоғистон Республикаси, вилоятлар марказлари, Тошкент шаҳри ва бошқа катта шаҳарларда оммавий эмлаш тадбирларини амалга ошириш,\nкейинчалик туман марказлари ва кичик шаҳарлар аҳолисини оммавий эмлаш тадбирларини амалга ошириш,\nундан сўнг эса бошқа ҳудудларни оммавий эмлаш тадбирлари билан қамраб олиш кўзда тутилганди.\nМабодо кейинчалик эмланиши режалаштирилган хавф ости гуруҳига мансуб аҳоли қатламида коронавирусга қарши эртароқ эмланишга хоҳиш пайдо бўлса, эмлаш пунктларига мурожаат қилишлари ва белгиланган кунда келиб эмланишлари белгиланган эди.\nУшбу режа асосида апрель ойида Қорақалпоғистон Республикаси, вилоятлар марказлари, Тошкент шаҳри ва бошқа катта шаҳарларда фақатгина 65 ёш ва ундан ошган фуқаролар ва тиббиёт ходимлари оммавий эмлаш тадбирларига жалб қилинган бўлса, кейинчалик туман марказлари ва кичик шаҳарларда яшовчи аҳоли ҳам эмлашга жалб этилди.\n27 апрель кунидан бошлаб хавф ости гуруҳига киритилган яна учта аҳоли қатлами (мактаб ва мактабгача таълим муассасалари ходимлар, сурункали касаллиги борлар) ҳам эмлана бошланди.\nВакцинациянинг илк кунида кунлик ҳисобда Тошкент шаҳридан 1651 нафар фуқаро эмланиб, ҳудудлар бўйича энг юқори кўрсаткич қайд этган бўлса, кейинчалик вакцина олиш бўйича мутлақ етакчиликни Фарғона вилояти эгаллади.\nЖумладан, 12 апрелда бир куннинг ўзида Фарғонада 18 минг нафардан ортиқ фуқаро эмланиб, кунлик кўрсаткичлар бўйича рекорд қайд этилди.\nВакцинациянинг иккинчи ўн кунлигида Фарғона, Наманган, Андижон ва Самарқанд вилоятларида эмланиш кўрсаткичи 40 минг нафардан ошган эди. Ҳозирда ҳам ушбу ҳудудларда аҳолининг эмланиш кўрсаткичи бошқа ҳудудлардан сезиларли даражада юқори экани эътиборга лойиқ. Улардан кейинги ўринларни Қашқадарё, Сурхондарё ва Тошкент вилоятлари эгаллаб келмоқда.\nАпрель ойи якунига келиб, Фарғона вилоятида ҳудудлар орасида биринчи бўлиб 100 минг нафардан ортиқ аҳоли эмланиб, яна бир рекорд қайд этилди.\n30 апрель куни мамлакат бўйлаб эмланиш бўйича кунлик рекорд ҳам янгиланиб, 79 310 нафар аҳоли вакили коронавирусга қарши вакцина олди.


25 сентябр 2020, Тошкент вақти: 16:11\nЎзбекистондаги хусусий “Sevimli TV” канали 21 январь куни “Соядаги олтовлон” фильмини намойиш қила бошлади.\nРежиссëр Майкл Бей суратга олган "Соядаги олтовлон" (“6 Underground”) фильми тўқима мамлакат бўлган Тургистан, унинг қонхўр диктатори Ровач Алимовни йўқ қилишга мақсадида ўтказилган махсус амалиётни ҳикоя қилади.\nФильмдаги тўқима реаллик билан Туркманистон воқелиги ўртасидаги ўхшашлик ортидан фильм Туркманистонда тақиқланди.\nТақиққа қарамай¸ Ўзбекистоннинг ТВ4 эфир зонасига кирадиган Туркманистоннинг ўнлаб шаҳар ва қишлоқлари аҳолиси 21 январь куни бу фильмни томоша қилиш имкониятига эга бўлди. Озодликнинг Туркманистондаги мухбирига кўра¸ бу фильм Ўзбекистонга чегарадош Лебоб¸ Дорғонота¸ Фароб ва Хўжамбоз туманларида қизиқиш билан томоша қилинган.\nҲар ким ўзини кўрадиган кўзгу фильм\nФильмни томоша қилган Лебоб турғунларидан бири Озодлик мухбирига бу кино Туркманистон воқелигини ҳикоя қилишини билдирди:\n- Кинода уч полковникни ўлдиришди. Улардан бирининг фамилияси Ниëзов. Ниëзов эса туркманча фамилиядир¸ дейди лебоблик томошабин.\nКинони Ўзбекистоннинг Туркманистон чегарасидаги Шовот туманида кўрган ва ўзини Ҳамзабек деб таништирган 23 яшар томошабин назарида фильм Ўзбекистон ҳақида:\n- Яқинда бир гуруҳ генералларни қамадиларку Ўзбекистонда¸ Мирзиëевга қарши чиққани учун. Менимча кинода шуни кўрсатиб берганлар. Ниëзов деган от бизда ҳам бор. Чет элда юрган миллиардерлар бу қамалган генералларни ортида пул бериб турибди¸ деб айттиларку. Бу кино шу ҳозирги президентни ағдариб ташламоқчи бўлганлар ҳақида. Менга шундай кўринди лекин.\nОзодлик “Sevimli TV” телеканали маъмурият билан боғланиб “Соядаги олтовлон” (“6 Underground”) фильми намойиши борасида изоҳ сўради.\nЎзини таҳририят бўлими ходими деб таништирган йигит фильм дастур режаси асосида эфирга узатилганини билдирди. Суҳбатдош фильмнинг зиддиятга сабаб бўлганидан бехабар эканини қўшимча қилди.\nТуркманистонда тақиқланган фильмни намойиш қилган “Sevimli TV”нинг асосий ҳиссадори «Ўзбеккино» миллий агентлиги Бош директори Фирдавс Абдухолиқовдир.\nОрқадоғ асабини қақшатган фильмдаги Тургистон қаерда?\nNetflixнинг Туркманистонни эслатадиган “экшн” фильмида диктатор президентликдан четлатилади.\nЎтган декабрь ойида дунë экранларига чиққан бу фильм¸ Озодлик гаплашган туркманларга кўра¸ мамлакатда тезда оммалашган, ҳукумат фильмни расман тақиқлаши ортидан унинг яширинча намойиши авж олган.\nАшхобод¸ Мари ва Тошовуз шаҳарларида бу фильмни ўзбек телеканалидан ëзиб олиб диск қилиб сотганлар жаримага тортилгани ҳақида Озодлик мухбирлари хабар берди.\nФильмдан ғазабга тушган туркман ҳукуматининг АҚШга қарши ташвиқот кампанияси бошлашгача бориб етди.\nОзодлик мухбирига кўра , мамлакат вилоятларида ўтказилаётган ташвиқотларда “АҚШ Туркманистоннинг душмани эканлиги, мамлакатни парчалаш, аҳоли норозилигини қўзғаш учун барча воситалардан фойдаланаётганига” диққат қаратилмоқда.\nНейтрал Туркманистондаги АҚШ элчихонаси фильмдан масофаланди\nБошқа қўшнилар ҳам норози\nТўқима воқеаларга асосланган “6 Underground” бадиий фильмининг расмий Ашхобод тарафидан бу қадар жиддий қабул қилинишига президент Бердимуҳаммедовнинг шоубизнесга қизиқиши ҳам таъсир ўтказган бўлиши мумкин деган фаразлар бор.\nСоядаги олтовлон ким? Фильм нима ҳақда?\nРежиссер Майкл Бэй 150 миллион доллар сарфлаб суратга олган “Соядаги олтовлон” фильми ўз юртини диктатордан озод қилиш учун бор пулини сарфлаган ватансевар миллиардер ҳақида.\nФильмда миллиардер ўзининг ўлимини саҳналаштиради. Миллати озод бўлишини истаган закий миллиардер диктаторни ағдаришни мақсад қилган кичик¸ аммо жанговар армия ташкил қилади. Энг мукаммал рақамли алоқа тизими ва замонавий қуролларга эга бу армия Тургистаннинг диктатор ва унинг оиласи очкўзлиги боис қашшоқ яшаëтган халқини озод қилишни ўзига вазифа қилиб қўяди.\nРетт Риз ва Пол Верник сценарийси асосида суратга олинган бу фильм 2019 йилнинг 13 декабрида жаҳон экранларига чиқарилди.\nФильмдаги саҳналар шиддати ва маҳаллий колорит бастакор СБелф Лорн ëзган мусиқалар боис жозибали чиққани мунаққидлар олқишига сабаб бўлди.\nЕрга таҳдид қилаётган экоҳалокат Орол мисолида кўрсатилган фильм ўзбек тилига ўгирилди


Буни ёзишимнинг сабаби – жамиятимизда тобора ривожланиб бораётган агрессия аломатлари. Эътибор берганмисиз, оддий бир ишни битириш учун муомала билан ёндашув ўрнига кескин талаб ёки шарт қўямиз, йўлда ҳайдовчилар бир-бирларига жаҳл қиладилар, пиёданинг ҳатто йўлакдан секинроқ ўтиши ҳам айримларнинг жиғига тегади ва уни устидан босиб ўтишдан тоймайдилар. Дўконлар, ошхоналар ва коммунал тўловлар учун навбатда турган одамлар ўртасида у ёки бу арзимас сабаб катта жанжал чиқади.\nҲолатнинг замирида баъзи омиллар ётибдики, уларни ўрганиш лозим. Биз бир-биримиздан норозимиз, қўшнимиздан норозимиз, жигарларимиздан норозимиз, яна баъзилар жамиятдан норози. Бундай фуқаролар онгида жамият унга нисбатан адолатсизлик қилаётгандек туюлмоқда. Яъни, кимдир уни қадрламаган, яна кимнидир яхши даволашмаган, яна кимгадир яхши дарс беришмаган, кимнидир эса яхши ишга олишмаган, кимдир эса оддий меҳр шайдоси, хуллас, оддий қилиб айтганда «бошқалар ош еб, у қуруқ қолгандек».\nИлгари қатор сабабларга кўра ижтимоий тармоқларга олиб чиқишга журъат қилинмаган мавзулар бугун оммавий муҳокама этилмоқда. Бу яхши ёки ёмон? Яхши шекилли. Чунки муҳокамалар жараёнида ушбу муаммоларнинг кескинлик даражаси пасайиши, уларнинг халқ орасида эркин муҳокама қилиниб, муаммолар ўткирлиги олиб ташланаётгани қувонарли ҳол, албатта. Ва яна бир муҳим жиҳати шундаки, бу жараённи барча демократик мамлакатлар бошдан ўтказган ва биз ҳам бу жараёндан худди тумов билан оғриган бемор ўзида касалликка нисбатан иммунитет ҳосил қилиб ўтганидек соғлом, чидамли иммунитет билан ўтиб олишимиз лозим. Сўз эркинлигининг баҳоси ҳам, жазоси ҳам – шу. Чидаш керак, тобланиш керак. Ўткинчидир бу. Ёдимга Сулаймон (а.с)нинг машҳур узуги тушди. Буниси ҳам ўтиб кетади.\nБугун ижтимоий тармоқларда муҳокама қилинмайдиган тақиқ мавзу қолгани йўқ. Албатта, ҳар бир инсон ўз фикрига эга, эркин фикрлаш ва фикрни оммавий билдириш барчанинг ҳуқуқига киради. Аммо шундай нозик пардалар борки, ҳар ким истаганича фикр билдира олмайди. Булар шахсий ҳаётга аралашув, кимнидир ҳақорат қилиш, кимгадир таҳдид қилиш, кимгадир уруш эълон қилиш. Бу учун жавобгарлик ҳам бор эканини билиб олишимиз шарт. Ана шундай ҳолатлар: инсонларнинг шахсий ҳаётига дахл қилиш, кимнидир иғво қилиш, таҳқирлаш, қадр-қийматини топташ, мавзуни юзаки чайнаш, «деди-деди»ларнинг кўпайиб бориши бир пайтлар АҚШ тажрибасида «Trash War» яъни ОАВдаги «ахлатлар жанги» деб таърифланган. Демак, «ахлат урушлари» бизга ҳам етиб келибди-да. Нимагадир ёмон нарсалар тезда етиб келади, яхшиларидан кўра.\nАммо муҳокама қилувчи инсонлар ана шундай ҳолатларни шахсан бошдан кечирмагунларича жараён қурбони бўлиш қандай эканини била олмайдилар.\n«Хўш, давоми нима бўлади», деб сўрашингиз мумкин? Бу кетишда маъмурий судларга янги прецедентлар пайдо бўлади.\nШунда биз бу «тумов»дан тезроқ тузаламиз ва жамиятда бунга нисбатан иммунитет ҳосил қилиб, ривожланишнинг кейинги босқичига кўтариламиз.\n«Халқаро пресс-клуб» раиси